Vzduch a zem Amazonu nestačia, mieri na more

Amazon chce mať dokonalú kontrolu aj nad námornou prepravou.

SEATTLE, BRATISLAVA. Majú robotov ktorí v skladoch presúvajú regály s tovarom, postavili na nohy veľké špedičné spoločnosti, majú v prenájme veľké prepravné lietadlá a snažia sa ovládnuť oblohu doručovateľskými dronmi. Amazon však vstupuje i do nového segmentu prepravy. Je ním námorná preprava tovaru, ktorú firma potrebuje na presun obrovského množstva produktov od výrobcov z Ázie do svojich logistických centier. Hoci sa firma nechystá priamo vybudovať flotilu veľkých kontajnerových lodí, plnou silou vstupuje podľa magazínu Digital Trends na tento trh. Zarezervovala obrovskú prepravnú kapacitu, aby popri svojich vlastných zákazkách vybavovala potreby ostatných spoločností. Veľký dispečing, špedičné centrum a logistický systém sa pokúšajú zaistiť, aby boli prepravy po mori čo najefektívnejšie. Hoci Amazon vyrástol na technológiách, ktoré pomáhajú tvoriť veľkú virtuálnu tržnicu, firma sa v priebehu rokov stala extrémne závislou na možnostiach logistiky. Keďže nie je výrobcom, ale predajcom ktorý dokáže osloviť obrovské množstvá zákazníkov, potrebuje služby ktoré zaistia prepravu včas, efektívne, lacno a spoľahlivo. Nie je tajomstvom, že firma má v logistike obrovské zručnosti a možno je iba otázkou času, kedy sa začne v preprave intenzívne angažovať. Čím hlbšie sa do prepravných služieb dostane, tým viac možností bude mať tvoriť nové štandardy nakupovania.


Pokutu desať miliónov nezaplatil. Rath nastúpil do väzenia

Rath si začal odpykávať sedemročný trest.

PRAHA. Bývalý stredočeský hajtman a exminister zdravotníctva David Rath nastúpil v pondelok na výkon trestu vo väznici v Tepliciach, kde si začne odpykávať sedemročný trest odňatia slobody za korupciu. Pokutu desať miliónov korún, ktorú mu udelil súd, Rath nezaplatil. Informovala o tom spravodajská stanica ČT24. "Platí, že po 18. hodine budem plne v starostlivosti a v rukách nášho úžasného štátu," potvrdil Rath ešte predtým na stretnutí s novinármi v meste Hostivice. Pokutu, ktorú Rathovi udelil súd, však nezaplatil. "Avizoval som od začiatku, že žiadnych desať miliónov nemám a zohnať ich takto za päť dní nejde," povedal Rath, ktorého citoval portál iDNES.cz. Ratha (53) zadržali v roku 2012, keď si odnášal v škatuli od vína sedem miliónov korún. Bývalý český minister zdravotníctva, ktorý tvrdí, že jeho proces je politický, predpokladá, že bude vo väzení pracovať ako lekár. Stredočeský krajský súd poslal vlani Ratha pôvodne na 8,5 roka do väzenia. Odvolací senát mu však v júni trest zmiernil na sedem rokov a znížil mu aj peňažný trest na desať miliónov korún.


Na juhozápade Grónska horia trávnaté oblasti

Požiar dočasne bráni poľovníkom v love sobov.

KODAŇ. Na juhozápade Grónska, v neobývanej časti Nassuttooq, sa rozšíril požiar. Na ostrove, ktorého väčšinu pokrýva ľadovec, horia trávnaté oblasti. Podľa miestnej polície sa požiar rozprestiera na ploche zhruba 15 kilometrov štvorcových. Zatiaľ nie je známe, čo ho spôsobilo a úrady sa tiež ešte nerozhodli, ako budú proti nemu bojovať. Poľovník Erik Nielsen pre grónsky rozhlas a televíziu KNR uviedol, že požiar im dočasne bráni v love sobov. Klimatické zmeny v posledných desaťročiach spôsobili výrazné topenie pevninského ľadovca a očakáva sa, že v budúcnosti bude v dôsledku globálneho otepľovania na území Grónska viac ornej pôdy.


Všetky sú pekné. Žena vyrába kvetináče s prsiami

Keramika vzdáva hold ženskej rôznorodosti.

Loading
 ... Keď Emma Low chystala pre svojho priateľa originálny vianočný darček, netušila, že sa raz stane predmetom jej tvorby a podnikania. Darčekom bol kvetináč, ktorý zdobilo poprsie vymodelované podľa jej vzoru. Milý, vtipný a trochu erotický darček vyvolal vlnu všeobecného nadšenia a záujem na sociálnych sieťach. Aj napriek tomu, že jej jediným vzdelaním v oblasti keramiky je niekoľkotýždňový kurz, podarilo sa jej vytvoriť koncept Pot Yer Tits Away Luv, ktorý má desiatky tisíc fanúšikov. Jej instagramový účet, ktorý zároveň slúži ako galéria jej diel, má aktuálne viac ako 45-tisíc odberateľov a to aj napriek tomu, že takmer všetky príspevky zobrazujú to isté – kvetináče s prsiami. Emma vo svojej tvorbe priznáva istú umeleckú naivnosť a nijako sa nesnaží o skutočne realistické zobrazenie jednotlivých prsníkov. Na druhej strane sú jej kvetináče výbornou ukážkou toho, aké rozmanité môže ženské telo byť. V tvorbe zobrazuje prsia všetkých tvarov a farieb. Drobné a pevné, ovísajúce, asymetrické, posiate pehami či pigmentovými škvrnami, ale aj tie, po ktorých zostala len jazva. O tom, ako by mali prsia vyzerať má jasno: „Všetky prsia sú k***a normálne.“ Loading
 ... Momentálne vyrába Emma Low keramiku aj priamo na zákazku. Pre Bricks magazine povedala, že ako heterosexuálka v skutočnosti okrem televízie a časopisov nemala príležitosť vidieť veľa reálnych pŕs. Väčšinou preto modelovala drobné pevné prsia s ružovými bradavkami. Keď jej však ženy začali posielať fotografie svojich prsníkov, zostala prekvapená z toho, aké rôznorodé môže ľudské telo byť. Vraví, že najradšej má fotografie, na ktorých sú kvetináče usporiadané vedľa seba, pretože práve vtedy je zreteľná jedinečnosť a hmatateľná krása ženského tela. Loading
 ... Podobne ako mnoho iných umelcov, ktorí vo svojej tvorbe zobrazujú ľudské telo a svoje produkty prezentujú na sociálnych sieťach, aj Emma citlivo vníma problém zobrazovania nahoty. Zapojila sa aj do kampane#freethenipple ,  ktorá protestuje proti zákazu zobrazovať ženské bradavky, a to aj napriek tomu, že sama s cenzurovaním fotografií problém nemala. V podmienkach Instagramu sa socha klasifikuje ako umenie a na to sa politika nahoty nevzťahuje. Zároveň tvrdí, že jej práca sa dá len ťažko vnímať ako provokatívna či sexuálna. Loading
 ... Loading
 ... Loading
 ... Loading
 ...


Dallas zasiahlo tornádo, desaťtisíce ľudí ostali bez elektriny

DALLAS. Americký Dallas v nedeľu v noci zasiahlo tornádo. Zástupca Národného meteorologického úradu Jason Godwin potvrdil, že tornádo sa objavilo pri letisku Love Field a pohybovalo sa smerom na severovýchod. Tamojšie médiá informovali, že zničilo niekoľko domov a obchodov, strhlo elektrické vedenie a konáre stromov. Zhruba 112-tisíc odberateľov zostalo bez elektriny. Zatiaľ neregistrujú žiadne vážne zranenia, no niekoľko ľudí nahlásilo zranenia spôsobené rozbitým sklom.Polícia v jednej mestskej časti chodila od dverí k dverám a kontrolovala obyvateľov. Niekoľko škôl zostane v pondelok zatvorených. Úrady prijali aj hlásenia o úniku zemného plynu. Televízna stanica WFAA uviedla, že sa zrútil obchod so zmiešaným tovarom, no nikomu sa nič nestalo.


V súkromnom sektore USA v apríli pribudlo 177 tisíc miest

Najviac pracovných pozícií minulý mesiac vzniklo v sektore služieb, v priemysle sa vytvorilo iba 11 tisíc nových pozícii.

WASHINGTON. Americkí súkromní zamestnávatelia v apríli vytvorili 177 tis. nových pracovných pozícií. Vyplýva to z prieskumu spoločnosti ADP, ktorého výsledky zverejnila v stredu. Takýto silný rast počtu nových pracovných miest naznačuje, že ekonomika USA stále expanduje napriek nedávnym náznakom spomalenia. Najviac pracovných pozícii v apríli pribudlo v sektore služieb, v priemysle sa vytvorilo iba 11 tis. nových miest a stavebné firmy 2 tis. miest zrušili.Správa spoločnosti ADP je v súlade s predpoveďami ekonómov. Očakávajú totiž, že vládna správa o tvorbe nových pracovných miest, ktorú zverejnia v piatok, ukáže, že v ekonomike USA v apríli vzniklo 185 tis. nových pozícií. Ekonómovia zároveň odhadujú, že miera nezamestnanosti v krajine minulý mesiac stúpla na 4,6 percenta z úrovne 4,5 percenta. Údaje firmy ADP pokrývajú iba súkromný sektor a často sa líšia od oficiálnych údajov.


Skončíme upečení, upražení a ugrilovaní, varuje šéfka MMF

Podľa Christine Lagardeovej môže svet postihnúť temná budúcnosť.

BRATISLAVA. Ak sa medzinárodnému spoločenstvu nepodarí rýchlo prijať a začať aplikovať opatrenia na zmiernenie klimatických zmien, v priebehu najbližších päťdesiatich rokov nás postihne "temná budúcnosť". Na medzinárodnej konferencii o technologických inováciách v saudskoarabskom Rijáde to vyhlásila generálna riaditeľka Medzinárodného menového fondu (MMF) Christine Lagardeová. Ak svet zlyhá a neprijme v tomto smere rozhodujúce opatrenia, "skončíme upečení, upražení a ugrilovaní," varovala šéfka MMF. Hoci v roku 2015 vznikla celosvetová zhoda na Parížskej klimatickej dohode, ktorá zavádza viacero opatrení na obmedzenie emisií skleníkových plynov, jej dodržiavanie v praxi v júni tohto roku výrazne torpédoval americký prezident Donald Trump, keď oznámil, že Američania od dohody odstupujú, keďže je podľa neho pre USA ekonomicky nevýhodná. Trump týmto krokom vyvolal vo svete zdesenie a mohutnú vlnu kritiky. Bývalý generálny tajomník OSN Pan Ki-mun mu napríklad odkázal, že sa "postavil na zlú stranu dejín".


Rodman: Stretnutie Kima s Trumpom je veľký deň pre všetkých

Biely dom poprel, že by exbasketbalista mal hrať pri rozhovoroch nejakú oficiálnu úlohu.

SINGAPUR. Bývalý americký basketbalista Dennis Rodman označil v utorok stretnutie amerického prezidenta Donalda Trumpa a severokórejského vodcu Kim Čong-una za "veľký deň". "Dnešok je veľkým dňom pre každého, Singapur, Tokio, Čínu, pre všetko, je to veľký deň," povedal v emocionálnom rozhovore pre televíziu CNN, v ktorom sa mu v očiach objavili aj slzy. "Vedel som, že sa veci zmenia, vedel som to," uviedol Rodman (57), ktorý niekoľkokrát navštívil Kórejskú ľudovodemokratickú republiku (KĽDR) a vybudoval si osobné priateľstvo s Kim Čong-unom. Ten je údajne fanúšikom basketbalu. Rodman pre CNN uviedol, že po návratoch z Pchjongjangu čelil vyhrážkam smrťou a musel sa aj skrývať. Do Singapuru, dejiska summitu Trumpa s Kimom, pricestoval v pondelok neskoro večer. Výstredný športovec po prílete vyjadril "nadšenie, že môže byť pri tom". Biely dom však poprel, že by Rodman mal hrať pri rozhovoroch nejakú oficiálnu úlohu. "Nie, nebol pozvaný, ale je to milý chlapík. Mám ho rád," povedal Trump podľa agentúry DPA. Rodman poskytol rozhovor aj agentúre AP, kde poznamenal, že prinajmenšom pomohol pripraviť základy pre summit, a žartoval, že by mal ašpirovať na Nobelovu cenu za mier. Taktiež vyjadril nádej, že sa čoskoro stretne s Trumpom. Rodman sa do Severnej Kórey po prvý raz dostal v roku 2013 s estrádnym basketbalovým tímom Harlem Globetrotters. Celkovo navštívil túto krajinu päťkrát - naposledy vlani, keď Kimovi venoval Trumpovu knihu The Art of the Deal (Umenie urobiť dohodu). Rodmanove návštevy KĽDR sú zobrazené v dokumentárnom filme Dennis Rodman's Big Bang in Pyongyang (2015). Po tom, ako sa v marci potvrdilo konanie summitu v Singapure, Rodman vyjadril "obrovský rešpekt" k obom lídrom. Bývalý športovec sa dva razy objavil aj v Trumpovej televíznej reality show The Celebrity Apprentice. Rodman je päťnásobným šampiónom NBA, najvyššej basketbalovej ligy v Severnej Amerike, ktorá je všeobecne považovaná za najlepšiu na svete. Pôsobil v tímoch Detroit Pistons, Chicago Bulls, Los Angeles Lakers a ďalších.


Žiga rozhodnutie vo veci zákona o tepelnej energetike rešpektuje

BRATISLAVA. Ministerstvo hospodárstva rozhodnutie Ústavného súdu vo veci zákona o tepelnej energetike rešpektuje. Uviedol to pre hovorca ministerstva Maroš Stano v reakcii na stredajší (14.2.) verdikt Ústavného súdu. "V súčasnosti čakáme na písomné vyhotovenie odôvodnenia a následne rozhodne o ďalšom postupe. Súčasne sa však po rozhodnutí súdu dostávajú teplárne do situácie, keď strácajú ochranu pred exekúciou, ale na druhej strane majú pohľadávky u subjektov, ktoré takúto exekučnú imunitu majú," dodal hovorca rezortu hospodárstva. Ústavný súd rozhodol, že časť zákona o tepelnej energetike, ktorá v roku 2015 zaviedla absolútnu exekučnú imunitu pre štátne teplárne, je v rozpore s Ústavou SR. Súd vo veci rozhodoval na návrh Okresného súdu Bratislava II v súvislosti s konkrétnym prípadom exekúcie. Z ustanovenia paragrafu 28a daného zákona vyplýva, že exekučná imunita sa má vzťahovať na takmer všetky zložky majetku držiteľa povolenia na výrobu a rozvod tepla vlastneného štátom, respektíve štátom určenou osobou, a to na všetok nehnuteľný majetok, peňažné prostriedky, pohľadávky a finančné nástroje bez ohľadu na ich účel a aj na akýkoľvek ďalší majetok slúžiaci na výrobu a rozvod tepla. Príslušnú novelu zákona schválila Národná rada koncom roku 2015 napriek vetu prezidenta Andreja Kisku, podľa ktorého jej rozsah jednoznačne prekročil ústavné limity. Novelou reagovala vláda na prehratý súdny spor medzi Paroplynovým cyklom (PPC) vlastneným Pentou a Bratislavskou teplárenskou (BAT), ktorá mala PPC vyplatiť 30 miliónov eur.


Hyundai a Kia obmedzujú výrobu v Číne, značkám rapídne klesol predaj

Čínske štátne médiá začali vyzývať na bojkot juhokórejských výrobkov.

PEKING / SOUL. Juhokórejské automobilky Hyundai a Kia výrazne obmedzili svoju produkciu v Číne. Dôvodom sú protikórejské nálady na čínskom trhu a rastúca konkurencia zo strany čínskych značiek, ktoré zasiahli do predaja juhokórejských firiem. Kombinovaný predaj vozidiel automobiliek Hyundai a Kia klesol minulý mesiac na čínskom trhu medziročne o viac než 50 percent, čo ohrozuje nielen príjmy samotných firiem, ale aj ich dodávateľov. Čína, ktorá je najväčším automobilovým trhom na svete, sa totiž na zahraničných tržbách Hyundai a Kia podieľala minulý rok vyše 25 %. Situáciu pre juhokórejské automobilky skomplikoval systém protiraketovej obrany THAAD, ktorý Američania začali začiatkom marca rozmiestňovať na území Južnej Kórey. Čínska vláda, ktorá sa obáva, že systém bude namierený aj proti Číne, tento krok odsúdila a varovala, že Južná Kórea a USA ponesú následky. Soul síce upokojoval, že systém je odpoveďou na aktivity Severnej Kórey, čínske štátne médiá ale začali vyzývať na bojkot juhokórejských výrobkov. To sa dotklo aj juhokórejských automobiliek. Ešte väčším problémom je však pre Hyundai a Kiu rastúca konkurencia na čínskom, ako aj na americkom trhu, uviedli zdroje z priemyslu. Ich kľúčová produkcia, ktorou sú sedany, zaznamenala pokles podielu na trhu v prospech športovo-úžitkových vozidiel. Ako pre agentúru Reuters uviedli dva zdroje oboznámené so situáciou, Hyundai v polovici marca zrušil vo svojich troch závodoch v Pekingu druhú zmenu a jednu zmenu vo svojich čínskych závodoch zrušila aj sesterská Kia. Navyše, Hyundai od 24. marca na vyše týždeň v ďalšom závode v provincii Che-pej pozastavil produkciu. Podľa analytikov zo spoločnosti HMC Investment & Securities je zrušenie jednej z dvoch zmien "drastickým a neobvyklým krokom". Obávajú sa pritom, že protikórejské nálady budú trvať ešte nejaký čas. Dôkazom sú rok trvajúce protijaponské postoje v roku 2012 za územný spor, ktoré v tom čase donútili japonské automobilky obmedziť produkciu. Na druhej strane, neočakávajú, že problém sa bude predlžovať, nakoľko obmedzenie produkcie bude mať nepriaznivé dôsledky aj pre čínskych obchodných partnerov a lokálnu zamestnanosť.


PS-Spolu navrhuje obmedzenie moci oligarchov

Predstavili návrhy Lex Hačšák, Penta to vníma ako populistický nezmysel.

BRATISLAVA. Zákaz krížového vlastníctva v zdravotníctve, teda zákaz vlastniť sieť lekární, poisťovňu aj zdravotnícke zariadenie, ale aj snaha vylúčiť vlastníctvo média a zároveň obchodovanie so štátom. O tom je dvojica návrhov zákonov Lex Haščák, ktoré v stredu predstavila koalícia PS-Spolu. Návrhy na obmedzenie moci oligarchov chce predložiť v decembri do parlamentu. Finančná skupina Penta ich vníma ako predvolebný populistický nezmysel neriešiaci problémy. Lex Haščák v oblasti zdravotníctva má predchádzať tomu, aby ekonomicky silné skupiny získali v tomto rezorte silné postavenie a mohli ovplyvňovať pravidlá. Zabrániť má tomu, aby nebolo možné vlastniť zároveň sieť lekární, poisťovňu a veľké zdravotnícke zariadenia. Vlastníci si budú musieť vybrať, ktorú časť podnikania si nechajú a ktorú do dvoch rokov predajú. Počas prechodného obdobia, kým sa rozhodnú, budú mať poisťovne, poskytovatelia a lekárne povinnosť ponúknuť zmluvu s rovnakými podmienkami aj iným subjektom. Všetky zmluvy majú byť zverejnené na jednom portáli. Návrh Lex Haščák v médiách charakterizuje prípady konfliktov záujmov, napríklad ak majiteľ médií bude majiteľom spoločnosti, ktorá opakovane a vo veľkom rozsahu využíva verejné zdroje. Týka sa to napríklad tých, ktorí vlastnia správcovské firmy v dôchodkových pilieroch, podnikateľov v zdravotníctve či tých, ktorí majú dlhodobé a vysoké zmluvy s verejným inštitúciami, ako v prípade diaľničného mýta. Kľúčovú úlohu pri vymáhateľnosti oboch zákonov má zohrávať inštitút konečného užívateľa výhod, teda protischránkový zákon. Konanie o riešení konfliktu záujmov vlastníkov médií bude viesť Protimonopolný úrad (PMÚ) SR. Prezentovaný návrh vníma Penta ako súčasť predvolebnej kampane a populistický nezmysel, ktorý nerieši súčasne problémy slovenského zdravotníctva. Podľa hovorcu Gabriela Tótha sa navrhujú opatrenia na základe udalostí spred takmer 15 rokov, ktoré však neriešia súčasné problémy a ohrozujú investície. "Vo svete je väčšia integrácia v zdravotníctve trendom, keďže preukázateľne zabezpečuje lepšie výsledky v liečbe a taktiež efektivitu systému. Na Slovensku pritom stále platí, že dominantné postavenie v slovenskom zdravotníctve má štát, ktorý je zároveň regulátor a aj vlastník väčšiny nemocníc a najväčšej zdravotnej poisťovne," skonštatoval Tóth. Spoločnosť vo svojej reakcii poukazuje na to, že platby zdravotnej poisťovne Dôvera do siete nemocníc a polikliník Svet zdravia a ProCare sú buď na úrovni alebo dokonca ešte nižšie ako sumy, ktoré dostávajú nemocnice od zvyšných poisťovní. Investície spoločnosti v oblasti zdravotníctva by mali dosiahnuť takmer pol miliardy eur.


Kiska vypovedal na súde v spore o pozemok

Andrej Kiska dúfa, že súd rozhodne a nájde spravodlivé riešenie.

BRATISLAVA. Prezident Andrej Kiska v piatok vypovedal na súde v spore o pozemok vo Veľkom Slávnkove. Informoval o tom na svojej facebookovej stránke. "Predstavte si, že si kúpite byt a po 20 rokoch vám zaklope na dvere niekto, od koho ste byt nekupovali, a povie vám, že on je majiteľ bytu. Nepoznáte ho, nikdy ste ho nevideli. Tento súd a spor o pozemok je taký smutný príbeh," napísal Kiska. Prezident tiež uviedol, že smutné je aj to, že pokiaľ na druhej strane skutočne došlo k nezákonnému prevodu vlastníckych práv, tak sa na súde stretli dve poškodené strany Ako dodal, očakáva, že súd rozhodne a nájde spravodlivosť. "Aj teraz súd skonštatoval, že som konal v dobrej viere. Kúpil som pozemok od človeka a nemal som najmenšiu predstavu, že by na ňom bola akákoľvek ťarcha," pokračoval prezident.Hlava štátu pripomenula, že ku kúpe daného pozemku došlo asi pred 16 rokmi. "S manželkou sme si chceli postaviť rodinný dom a hľadali sme voľné pozemky. V Novom Čase bol inzerát. Skontaktoval som sa s uvedenou spoločnosťou a s manželkou sme pozemky kúpili," uviedol prezident. Kiska súčasne dodal, že muž, ktorý zastupoval firmu, im ponúkol, že oproti pozemku by mohol byť na predaj nejaký pozemok. "Spýtal som sa na cenu, tá bola akceptovateľná, tak som povedal, že to kúpim," dodal prezident na Facebooku s tým, že absolútne netušil, že by s pozemkom mohol byť akýkoľvek problém.


Etiópska vláda omilostí vyše dvetisíc väzňov

Amnestie sa budú týkať ľudí väznených za účasť na protivládnych protestoch.

ADDIS ABEBA. V regióne Oromia v Etiópii prepustia na slobodu 2345 väzňov. Vláda tak plní svoj nedávny prísľub udeliť amnestie zadržiavaným politikom a ďalším ľuďom, ktorí sa zúčastnili na najväčších protivládnych protestoch za posledných 25 rokov. Asi 1500 zo zadržiavaných bolo odsúdených, zatiaľ čo ostatných len vyšetrovali. Všetci čelili obvineniu z účasti na nelegálnych protestoch. V Etiópii už tento mesiac prepustili hlavného predstaviteľa opozície a 115 ďalších ľudí. Vláda tvrdí, že chce "rozšíriť demokratický priestor pre všetkých".


Schválili program boja proti obchodovaniu s ľuďmi

Program má pomáhať aj pri vytváraní podmienok na poskytovanie podpory a pomoci obetiam, zabezpečenia ochrany ich ľudských práv.

BRATISLAVA. Štát chce zaviesť koordinovaný a komplexný systém, ktorý by mal pomôcť znižovať trestnú činnosť obchodovania s ľuďmi. Vláda v utorok schválila Národný program boja proti obchodovaniu s ľuďmi na roky 2019-2023. Rezort vnútra ozrejmil, že program má podporovať aj rozvoj spolupráce všetkých subjektov zaoberajúcich sa prevenciou alebo riešením obchodovania s ľuďmi, napríklad ministerstiev, polície a poskytovateľov pomoci obetiam. Program má pomáhať aj pri vytváraní podmienok na poskytovanie podpory a pomoci obetiam, zabezpečenia ochrany ich ľudských práv, slobôd a dôstojnosti s ohľadom na ich individuálne potreby. Pri obmedzovaní priestoru pre páchanie trestných činov v oblasti obchodovania s ľuďmi treba podľa rezortu brať ohľad na aktuálne trendy a vývoj situácie v predmetnej oblasti. "Je potrebné zamerať sa aj na posilnenie existujúcich nástrojov, ktoré sa dlhoročnou praxou osvedčili, ako aj na nové nástroje boja proti obchodovaniu s ľuďmi, ktoré reflektujú na nové trendy v oblasti páchania trestnej činnosti," doplnil rezort v predkladacej správe. Problematickými oblasťami sú podľa ministerstva pomoc a podpora obetí, ale aj spolupráca v boji proti zločinom. "Pri pomoci a podpore obetí je nutné venovať pozornosť poskytovaným službám pre obete, nakoľko v ostatnom období sa množili prípady obetí, u ktorých figurovali dlhy na poistnom, psychické problémy vyžadujúce si trvalé riešenie. Mnohé obete boli osoby bez domova, čo si taktiež vyžaduje dlhodobé riešenie ich situácie z dôvodu eliminácie ich opätovného zobchodovania a viktimizácie," ozrejmilo ministerstvo. V kontexte prioritných oblastí v boji proti obchodovaniu s ľuďmi v rokoch 2019-2023 navrhol rezort niekoľko kľúčových nástrojov a prerozdelenie kompetencií v rámci plnenia úloh medzi jednotlivé zložky štátu. Na dosiahnutie hlavného cieľa programu je podľa rezortu potrebné venovať pozornosť čiastkovým oblastiam, ktoré označuje ako 4P, teda prevencia (Prevention), ochrana (Protection), vyšetrovanie (Prosecution) a spolupráca (Partnership). Dôležitými oblasťami, ktoré chce rezort v rámci programu zlepšiť, je najmä pomoc a ochrana obetí, spolupráca medzi subjektmi na národnej i nadnárodnej úrovni, prevencia prostredníctvom systematického šírenie informácií a zmapovania súčasnej situácie v oblasti obchodovania s ľuďmi na trhu práce. Pri vyšetrovaní trestných činov kriminality by mohlo podľa rezortu pomôcť napríklad zadefinovanie hranice medzi obchodovaním s ľuďmi za účelom nútenej práce a zlými pracovnými podmienkami, ale aj sumarizácia a analýza rozsudkov súdov SR či súčinné kontroly podnikateľských subjektov zamerané na odhalenie obchodovania s ľuďmi. Ochranu oznamovateľov korupcie a protispoločenskej činnosti má posilniť a zefektívniť špeciálny úrad - nezávislý orgán štátnej správy s celoštátnou pôsobnosťou. Jeho úlohou bude poskytovať ochranu oznamovateľom, kontrolovať dodržiavanie navrhovaného zákona, poskytovať odborné stanoviská a poradenstvo k aplikácii návrhu zákona, robiť osvetu v oblasti poskytovania ochrany tzv. whistleblowerom i poskytovať odmenu oznamovateľom. O svojej činnosti bude raz za rok predkladať správu Národnej rade SR. Vláda odobrila návrh zákona o sprístupňovaní strelných zbraní a streliva na civilné použitie na trhu. Potrebu prijatia novej legislatívy odôvodňuje Úrad pre normalizáciu, metrológiu a skúšobníctvo SR tým, že je nutné zosúladiť právnu úpravu v oblasti strelných zbraní a streliva na civilné použitie v rámci Slovenskej republiky. V prípade schválenia návrhu Národnou radou SR bude účinný od 1. apríla 2019. Po novom v prípade zavedenia do praxe budú musieť nové zbrane a ich výrobcovia splniť zákonom stanovené parametre. Každá zbraň musí byť riadnym spôsobom označená výrobným číslom, čo platí aj v prípade streliva. Centrum právnej pomoci v najbližších rokoch zefektívni svoje fungovanie aj svoju komunikáciu s verejnosťou. Použiť chce na to najmä eurofondy. Vyplýva to z návrhu koncepcie činnosti centra, ktorý schválila vláda. Podľa centra však bude zároveň potrebné upraviť legislatívu a prehodnotiť odmeňovanie jeho zamestnancov. Centrum v koncepcii uvádza, že bojuje s viacerými problémami. Ide napríklad o personálnu poddimenzovanosť, nedostatočné odmeňovanie zamestnancov, nízky stupeň informatizácie, alebo nejednotné metodické postupy a nástroje. Tieto problémy sa podľa centra v roku 2017 zásadne prehĺbili, keďže im v súvislosti so zavedením takzvaného osobného bankrotu pribudla agenda. Vláda rozhodla, že rok 2020 bude Rokom slovenského divadla. Podporila návrh Ministerstva kultúry (MK) SR zvýrazniť významné jubileá, ktoré si slovenská divadelná scéna v roku 2020 pripomína. Rok 2020 je z pohľadu divadelnej histórie výnimočný. Pripomenieme si 100. výročie založenia Slovenského národného divadla (1. marca 1920) i 190. výročie uvedenia prvého ochotníckeho predstavenia na našom území (22. augusta 1830 v Liptovskom Mikuláši), uviedol rezort kultúry v návrhu. Upozornil zároveň, že v roku 2020 majú okrúhle výročia i viacerí umelci, ktorí sa výrazne podpísali pod vývoj divadelného umenia na Slovensku. Premiér Pellegrini v dňoch 15. - 16. novembra navštívi Kazachstan, súčasťou jeho delegácie bude aj podnikateľská misia. Okrem rozvoja obchodných vzťahov má návšteva potvrdiť záujem SR o rozvoj vzťahov s krajinami Strednej Ázie. Na Slovensku v roku 2017 pribudli zahraniční študenti. Oproti roku 2016 ide o 8,6-percentný nárast, čo predstavuje 889 študentov. Vlani však ubudlo vysokoškolákov, a to o 10.966, čo je pokles o 7,45 percenta. Vyplýva to z výročnej správy o stave vysokého školstva za rok 2017 z dielne Ministerstva školstva, vedy, výskumu a športu SR, ktorú vzala vláda na vedomie. Ochrana oznamovateľov protispoločenskej činnosti sa má prehĺbiť, rozšíriť a zefektívniť. To je účelom nového znenia návrhu zákona o ochrane oznamovateľov protispoločenskej činnosti, ktorý dnes odobrila vláda. Zlepšenie fingovania ochrany takzvaných whistleblowerov by sa mala zabezpečiť napríklad zriadením Úradu na ochranu oznamovateľov. Ten by mal fungovať ako nezávislý orgán štátnej správy s celoštátnou pôsobnosťou, ktorý bude namiesto inšpektorátu práce poskytovať oznamovateľom ochranu. Takisto by mal kontrolovať dodržiavanie zákona v tejto oblasti, poskytovať odborné stanoviská a poradenstvo, robiť osvetu, poskytovať odmenu oznamovateľom a raz ročne predkladať parlamentu správu o svojej činnosti. Úrad má sídliť v Bratislave, pričom v rámci svojej činnosti môže zriaďovať aj rušiť detašované pracoviská. Predsedu nového úradu má voliť parlament spomedzi kandidátov navrhnutých vládou. Vláda schválila nariadenie, ktorým sa stanovuje výška poplatkov za uloženie odpadov a podrobnosti súvisiace s prerozdeľovaním príjmov z poplatkov za uloženie odpadov. Nariadenie predložilo ministerstvo životného prostredia ako iniciatívny materiál. Pôvodne boli prílohy nariadenia, v ktorých sú uvedené sadzby pre výpočet poplatkov, súčasťou návrhu zákona o poplatkoch za uloženie odpadov, ktorý už v októbri schválil parlament. Z dôvodu pokračovania rozporových konaní ako aj flexibility potrebných zmien boli niektoré prílohy zo zákona odčlenené a predložené ako návrh nariadenia. Predmetom nariadenia je prijatie nových sadzieb poplatkov za skládkovanie ako aj stanovenie výšky príjmov z poplatkov za uloženie odpadov pre obec, na ktorej území sa nachádza skládka odpadov alebo odkalisko. Nariadenie začne platiť od 1. januára budúceho roku.


Rashford podpísal nový kontrakt: Manchester United je môj život

MANCHESTER. Anglický futbalový klub Manchester United si poistil služby Marcusa Rashforda. Útočník podpísal v pondelok nový kontrakt na štyri roky s opciou na ďalšiu sezónu v hodnote 250.000 libier týždenne. Doterajšia zmluva platila do roku 2020. "Manchester United je môj život, odkedy som sem prišiel vo veku sedem rokov. Klub ma formoval ako hráča i človeka, takže je pre mňa privilégium, keď si môžem obliecť jeho dres," citovala anglického reprezentanta agentúra AFP.


Výbor opäť vypočúval kandidátov na ústavných sudcov

BRATISLAVA. Ústavnoprávny výbor Národnej rady začal vo štvrtok vypočúvať kandidátov na ústavných sudcov prihlásených do novej voľby. V prvý deň híringu členovia výboru v priestoroch historickej budovy Národnej rady na Župnom námestí v Bratislave vypočuli 14 kandidátov. Ďalší pätnásti prídu na rad v piatok ráno od 9. hodiny. Ako prvý predstúpil pred výbor advokát Pavol Boroň, ktorý sa podieľal aj na príprave Ústavy. Poslancov zaujímalo, ako Boroň vníma rozhodnutie Ústavného súdu zo záveru januára tohto roka, keď rozhodol o nesúlade ústavného zákona s ústavou. Podľa Boroňa tieto rozhodnutia nie je potrebné hodnotiť. "Rozhodnutie súdov netreba komentovať. Kritizovať rozhodnutia mi vždy prišlo nenáležité, pretože je pri nich napísané odôvodnenie," povedal Boroň. Podobne ako Boroň, aj advokátka Katarína Čechová a Ladislav Duditš dostali rovnakú otázku. Čechová s týmto rozhodnutím nie je stotožnená a nesúhlasí s ním. Podľa jej slov majú právomoc meniť ústavu iba zákonodarcovia v Národnej rade. "Rozhodnutie je prijaté platne a je záväzné, čo znamená, že ho treba v plnom rozsahu rešpektovať. Je tu však priestor na verejnú debatu a odbornú diskusiu," odpovedal Duditš. Podľa právnika Michala Ďuriša toto rozhodnutie prekročilo právomoci Ústavného súdu, keď by sa obdobným nálezom mohol riadiť aj v budúcnosti. "Nesúhlasím s ním. Ústavný súd obmedzil zákonodárnu moc. Mne vychádza to rozhodnutie mierne cez čiaru a mierne nebezpečné, pretože by mohol súd postupovať rovnako v budúcnosti," povedal Ďuriš. Na margo januárového rozhodnutia advokát Martin Javorček povedal, že v ňom vyvolalo viaceré otázky. "Viem sa stotožniť ako právnik s tým, že si Ústavný súd takúto právomoc vyvodil. Chápem aj úvahu, že súd chcel ochrániť vnútorné hodnotové jadro ústavy," poznamenal. Argumenty sudcov, ktorí s tým nesúhlasili, však označil za logické. Šéf trestnoprávneho kolégia najvyššieho súdu Duľa odpovedal aj na otázku o verejnej či tajnej voľbe sudcov v Národnej rade. Podľa Duľu má byť nestrannosť sudcu samozrejmosťou. Obe voľby však podľa neho majú svoje výhody aj nevýhody. "Verejná voľba môže do istej miery odkryť isté politické zákulisné dohody. Malo by byť však samozrejmosťou, že sa sudca vysporiada so svojou otázkou nestrannosti," povedal Duľa. Podľa sudcu má aj tajná voľba sudcov výhodu v tom, že nevie, ktorí poslanci za neho hlasovali. Právnik Michal Ďuriš by súhlasil s tajnou voľbou v Národnej rade, keď by podľa vlastných slov cítil väčší komfort v istých veciach. "Nehovorím o nestrannosti či nezávislosti sudcov, ale skôr o pocite väčšieho komfortu," priblížil. K prípadnej verejnej či tajnej voľbe sa vyjadril aj Štefan Kseňák. Tvrdí, že sám by politickým tlakom odolal, pretože sa považuje za nezávislého kandidáta. "Ja osobne by som sa s tým pokojne vyrovnal," uzavrel. "Mne osobne je jedno, či bude tajná, alebo verejná voľba. Bremeno záväzku sudcu voči poslancom sa končí jeho menovaním. Ak by zvolila Národná rada dostatočný počet kandidátov, nemusel sa celý proces opakovať. Prijal som výzvu, ktorú mi ponúkla predsedníčka Súdnej rady. Myslím si, že všetkým by nám malo záležať, aby Ústavný súd čo najskôr fungoval," odpovedal Peter Melicher. Ústavný súd by mal byť zložený z právnikov z rôznych sfér, nielen zo sudcov. Myslí si to advokát Rastislav Kaššák. "Kandidujem, lebo v mojej osobe sa spája teória aj aplikačná prax," ozrejmil. Na otázku, či riešil vo svojom profesionálnom živote etické dilemy, odvetil, že zatiaľ nie. Na margo problémov ústavného súdnictva Kaššák konštatoval, že ako najväčší problém vidí nejednotnosť v rozhodovaní. Eva Kováčechová pred výborom uviedla, že je žiaduce, aby bol súd zložený z viacerých právnických odvetví. Na otázku, prečo sa rozhodla opakovane kandidovať, odpovedala tak, že prvotný neúspech ju neodradil a nechcela rezignovať. Advokát Radovan Hrádek zase vyhlásil, že neexistuje, aby sa sudcom ÚS mohol stať politik. On sám je pritom členom politickej strany, kandidoval za ňu vo voľbách a pôsobí aj ako poslanecký asistent. "Človek, ktorý zastáva funkciu ministra či štátneho tajomníka, taký by nemal byť na Ústavný súd. Ja som asistent poslanca, nie som žiaden politik," dodal. Kandidáti Stanislav Irsák, Pavol Malich a Marek Tomašovič na vypočúvanie neprišli. Svoju neprítomnosť vopred ospravedlnili. Zástupca kancelárie prezidenta prítomný na výbore povedali, že títo traja by mali stiahnuť svoju kandidatúru, lebo neabsolvujú vypočutie a nie je možné klásť im otázky. Predseda výboru Róbert Madej (Smer) upozornil na to, že výbor môže hlasovať len o tom, či kandidáti spĺňajú podmienky. Poslanci a prezident následne môžu podľa jeho slov ich absencie zohľadniť pri samotnej voľbe, respektíve výbere zo zvolených kandidátov. Každý uchádzač má na predstavenie svojej činnosti 15 minút, desať minút bude odpovedať na každý blok spravidla troch otázok. Tie mu môžu klásť poslanci, ako aj zástupcovia prezidenta. Do voľby je prihlásených 29 uchádzačov, väčšina z nich kandiduje opäť, piati sa prihlásili do voľby po prvý raz. Voľba kandidátov sa uskutoční na schôdzi Národnej rady, ktorá sa začne 26. marca. Poslanci majú zvoliť 18 kandidátov, ktorých majú predložiť prezidentovi. Pri prvej voľbe parlament nezvolil žiadneho kandidáta. Prezident z nich má vymenovať deviatich sudcov namiesto tých, ktorým sa 16. februára skončilo funkčné obdobie. Uchádzači museli pred voľbou splniť niekoľko zákonných podmienok. Okrem vekovej hranice 40 rokov musia mať za sebou 15-ročnú prax v právnickom povolaní. Tiež majú byť uznávanými osobnosťami v právnej obci.


Predseda ZMOS adresoval list primátorom krajských miest, ponúka im spoluprácu

Tréger zároveň upozorňuje aj na špecifickosť menších obcí.

LIPTOVSKÝ HRÁDOK. Nový predseda Združenia miest a obcí Slovenska (ZMOS) Branislav Tréger poslal primátorom krajských miest list, v ktorom im ponúka úzku spoluprácu a súčinnosť na činnosti združenia. Ako potvrdil v rozhovore pre agentúru SITA, chce, aby zvážili svoje rozhodnutie odísť zo združenia. Trégerova predstava spolupráce spočíva v tom, že by bola pri Komore miest a Komore obcí ZMOS-u zriadená aj Komora krajských miest, ktorá bude podľa jeho slov „reflektovať špecifické témy a oblasti, ktoré sa práve krajských metropol dotýkajú omnoho intenzívnejšie, ako iných samospráv.“ Komora miest a Komora obcí tvorí Radu ZMOS-u, ktorá je najvyšším výkonným orgánom medzi jednotlivými snemami.Podľa predsedu ZMOS-u je rozhodnutie krajských miest opustiť ZMOS známe od januára. „Myslím si, že je to škoda, pretože pestrosť ZMOS-u je veľmi dôležitá. Sú v ňom veľké, malé mestá, vysokopoložené, nízkopoložené, priemyselné, ale aj tie, v ktorých žije cestovný ruch,“ poznamenal s tým, že jednota ZMOS-u je prioritou. Zároveň tvrdí, že si je vedomý špecifickosti krajských miest. „Len ak si zoberieme pôdorys miest, majú viacnásobné jadrá, majú mestskú dopravu, špecifické záležitosti, ktorými by sa bolo potrebné špeciálne zaoberať a v rámci štruktúr ZMOS-u by sa mala vytvoriť Komora krajských miest,“ myslí si Tréger. Podľa jeho slov je teraz na primátoroch, či ponuku využijú a budú tak môcť jednotlivé záležitosti autonómne ovplyvňovať a následne aj zapracovávať do legislatívnych procesov. Ako Tréger napísal v liste, je presvedčený o tom, že „stabilita združenia, ale aj úspech pri presadzovaní oprávnených požiadaviek miestnej územnej samosprávy závisí od silnej a proaktívnej organizácie, ktorá ponúka, navrhuje i počúva. Delenie, štiepenie, hľadanie odlišností nikdy neboli silné stránky stabilných organizácií a aktívnych sociálnych partnerov“.Tréger však zároveň upozorňuje aj na špecifickosť menších obcí, viaceré podľa neho plnia funkciu, napríklad relaxačno-regeneračnú veľkým mestám. "Sú tam tiež záchyty pitnej vody, odkiaľ sa zásobujú mestá. Myslím si, že pretrhať tieto väzby by bolo veľmi škodlivé pre jedných i druhých. Samozrejme, je potrebné akceptovať požiadavku, že sú špecifickí, ale aj tí druhí sú špecifickí. Je potrebné to vyvážiť a snažiť sa o pragmatické riešenie prospešné pre obe strany,“ poznamenal. Nespokojnosť s činnosťou ZMOS-u už vyjadril primátor Trenčína Richard Rybníček, krajské mesto má podľa neho v pláne vystúpiť zo ZMOS-u a vstúpiť do Únie miest Slovenska. Návrh na vystúpenie zo ZMOS-u v utorok schválili poslanci Mestského zastupiteľstva Malacky. Viaceré mestá združenie kritizujú za to, že málo zastupuje ich záujmy a venuje sa skôr problémom obcí.Úlohou ZMOS-u je podľa jeho stanov "obhajovať spoločné záujmy a práva členských miest a obcí pri rešpektovaní ich autonómneho postavenia v súlade s Európskou chartou miestnej samosprávy, Ústavou SR a zákonmi Slovenskej republiky a na základe princípov trvalo udržateľného rozvoja a sociálnej kohézie". Združenie funguje od roku 1990.


Mikuláš Černák prezradil, kde leží obeť mafiánskych vrážd

Vo svojej hlavnej spravodajskej relácii o tom v piatok informovala Televízia Markíza.

BRATISLAVA. Polícia vykopala v Slovenskom raji neďaleko Hrabušíc pozostatky ľudského tela. Na toto miesto ju podľa TV Markíza priviedol z väzenia, kde si odpykáva dlhoročný trest, bývalý boss banskobystrického podsvetia Mikuláš Černák. Nález pozostatkov Markíze potvrdila Národná kriminálna agentúra (NAKA). Pozostatky už skúmajú súdni lekári v Poprade. Vyšetrovatelia však v tejto chvíli ešte nedokážu povedať, komu patria. Zatiaľ nepotvrdili ani to, či ide o muža alebo ženu a akým spôsobom obeť zomrela. NAKA podľa obyvateľov Hrabušíc hľadala hlboko v lese na Kopaneckom kopci niekoľko týždňov.


UČITEĽ SLOVENSKA 2019Potrebné poznatky rozvíja cez zručnosti

Komu dáte hlas?

Florián Danko

Stanislava Opátová

Peter Pallo

Marek Tóth

Angelika Hanesz

Júlia Jánošíková

Jana Kramárová

Dagmar Môťovská

Monika Siváková

Lenka Škarbeková

Lenka Škarbeková hľadá v žiackej duši kľúč od komnaty s pokladom. Podľa nej by mal správny učiteľ vedieť identifikovať, v čom je študent dobrý a usmerniť ho. Aj za tento príbeh môžete hlasovať v cene verejnosti pre Učiteľa Slovenska. Už ako malá sa hrávala na školu, a zostalo jej to. Sama hovorí, že jej príbeh cesty za učiteľským povolaním v podstate predurčil dátum jej narodenia, ktorý je spätý s odovzdávaním vysvedčení. Jej prvým zamestnaním bola práca vychovávateľky v centre voľného času v Gelnici, kde pracovala s rôznorodými deťmi z rozličných sociálnych skupín. Dodnes je za tú skúsenosť vďačná. Ako študentka úspešne ukončila až dva magisterské denné programy na Prírodovedeckej fakulte UPJŠ v Košiciach v učiteľskej aprobácii biológia-chémia a takisto v odbore environmentálna ekológia. Aktuálne je na Gymnáziu v Gelnici triednou učiteľkou maturantov. Žiacka duša je pre Lenku Škarbekovú ako hľadanie kľúča od komnaty s pokladom. "U každého má ten poklad inú podobu, no stojí zato ho objaviť," hovorí Škarbeková. Domnieva sa, že správny učiteľ by mal vedieť identifikovať, v čom je študent dobrý a usmerniť ho. Zlé známky sú pre učiteľku Škarbekovú strašiakom, vníma ich ako obraz jej zlyhania. Teda toho, že nedokázala objaviť vnútorný poklad študenta. A keď identifikuje silné stránky žiakov, neváha, je to pre ňu ďalšia výzva, púšťa sa s nimi do prác a projektov aj mimo svojich predmetov chémia biológia. Takto pomáhala napríklad žiakovi pri propagácii relikvie Pátra Pia v Smolníckej Hute alebo na projekte Educ8ted Slovakia k storočnici ČSR. Pre skĺbenie požiadaviek na obsah učiva a toho, že okrem nadobúdania vedomostí je nemenej dôležité formovať aj zručnosti, schopnosti a spôsobilosti u žiakov, vytvorila zlatú strednú cestu zavedením predmetu Praktikum z biológie a ekológie v treťom ročníku. "Jeho výučba úspešne a s veľkým záujmom žiakov prebieha už šiesty rok. Takýmto spôsobom som vytvorila priestor na realizovanie terénnych exkurzií, fenologických pozorovaní, biologického monitoringu vody a monitoringu životného prostredia s využitím počítačom podporovaného laboratória Vernier Labquest so sondami, tak ako to robia skutoční odborníci," ozrejmuje svoj predmet Lenka Škarbeková. Formou vedeckej projektovej činnosti so žiakmi rieši aktuálne a zároveň environmentálne problémy, v rámci ktorých študenti napríklad analyzovali toxické a ťažké kovy v mede, vo vode v studničkách či v sedimente dna potoka, baktérie prítomné na bankovkách a minciach, balenom pečive v deň záruky a po záručnej lehote, navrhovali náučné chodníky, či informačno-náučné tabule (na propagáciu okolia mesta a celého okresu Gelnica a s cieľom zintenzívniť pocit hrdosti žiakov na svoje korene a región) so zapojením viacerých vyučovacích predmetov. Prostredníctvom aktivít zavedeného predmetu je tak vytvorený ideálny priestor nielen po odbornej stránke, ale aj na cielené formovanie osobností žiakov, rozvoj ich kritického myslenia, ale aj mäkkých zručností (soft skills). Už od roku 2013 je pilotnou overovateľkou medzinárodného projektu v oblasti prírodovedného vzdelávania (Establish). Pre žiakov, ktorí nemajú v školách laboratóriá, realizuje okresné podujatie Fyzika-chémia v praxi so zaujímavými pokusmi a javmi. Šiesty rok zapája stredoškolákov do vysokoškolskej študentskej vedeckej konferencie Metalurgia na Technickej univerzite v Košiciach. Je lektorkou mladých vedátorov (Amavet). Ako hrdá Slovenka a Gelničanka podporuje zachovanie tradícií v rámci projektu Európa pre občanov. Adrenalínom a "drogou" je pre ňu sledovať pokroky študentov, ich rast, vidieť ich dosiahnutý úspech a tešiť sa z neho spolu s nimi. A čo ju osobne teší v doterajšej kariére? "Že sa mi darí vytvoriť si vzťah so žiakmi na základe dôvery, hoci som prísna. Ale moja prísnosť v kombinácii so snahou byť ľudskou, schopnosťou načúvať a dôvtipom sa žiakom ráta," povedala Lenka Škarbeková.


Bankám klesli zisky

Čisté úrokové výnosy, ktoré tvoria najväčšiu časť výnosov bankového sektora, sa znížili o necelé štyri percentá.

BRATISLAVA. Od začiatku januára do konca júla dosiahol bankový sektor na Slovensku čistý zisk 390,8 mil. eur. Ako vyplýva zo štatistiky Národnej banky Slovenska, v medziročnom porovnaní je to pokles o 17,9 percenta. Čisté úrokové výnosy, ktoré tvoria najväčšiu časť výnosov bankového sektora, sa znížili o 3,6 % na 1,004 mld. eur. Čisté výnosy z poplatkov a provízií vzrástli o 0,4 % na 312,2 mil. eur.Hlavným dôvodom poklesu ziskovosti je podľa Slovenskej bankovej asociácie najmä vysoká porovnávacia báza za prvý polrok 2016. V tom období zisk bankového sektora výrazne pozitívne ovplyvnil predaj akcií VISA Europe a príjem dividend od dcérskych spoločností. V tomto roku už takéto silné pozitívne efekty neboli, a preto prevládli pokračujúce negatívne trendy, najmä pokles úrokových príjmov. Najväčší negatívny vplyv na ziskovosť mal podľa asociácie príjem z obchodovania s cennými papiermi pri medziročnom poklese a nižšie dividendové príjmy.Vlani evidoval bankový sektor zisk 742,3 mil. eur pri raste o 22,5 %. Významný pozitívny vplyv mal predaj podielov Visa Europe spoločnosti Visa Inc. Bankový sektor bude musieť podľa centrálnej banky v ďalšom období bojovať s prepadom ziskovosti. Významný podiel na poklese ziskovosti bude mať síce jednorazový vplyv vlaňajších príjmov z predaja podielu spoločnosti Visa, predpokladá sa však aj pokles čistých úrokových príjmov.


Cieľom WHO je zabrániť šíreniu eboly v Konžskej demokratickej republike

Keď sa táto choroba presúva, môže sa uchytiť na nejakom inom mieste.

ŽENEVA. Nový prípad eboly, ktorý potvrdili v meste Goma na východe Konžskej demokratickej republiky (KDR) je podľa Svetovej zdravotníckej organizácie (WHO) varovaním a môže predznamenávať rozširovanie epidémie. Informovala o tom agentúra AFP. "Goma je varovaním. Je to varovanie, pretože vždy, keď sa táto choroba presúva, môže sa uchytiť na nejakom inom mieste," uviedol pre AFP Mike Ryan, námestník generálneho riaditeľa WHO pre mimoriadne situácie. Úrady v približne miliónovom meste Goma vyzvali obyvateľstvo na pokoj, po tom, čo na ebolu ochorel nemenovaný evanjelikálny kazateľ. Ide o prvý potvrdený prípad eboly v tomto meste, ktoré je metropolou provincie Severné Kivu. Tá je epicentrom takmer rok trvajúcej epidémie eboly, ktorá si už vyžiadala viac ako 1600 životov, čo je druhý najvyšší počet v dejinách tohto ochorenia. Ryan tiež povedal, že po tom, čo sa výskyt eboly v Gome potvrdil, rozbehla sa naplno akcia, ktorej cieľom je zabrániť šíreniu vírusu. Úradom sa doposiaľ podarilo identifikovať 60 osôb, ktoré prišli s nakazeným mužom do kontaktu. "Pracujeme so 60 kontaktmi, ktoré v súčasnosti máme. Doposiaľ sme zaočkovali 30 (osôb) a dúfame, že v priebehu nasledujúcich 24 hodín sa nám podarí podať vakcínu aj zvyšným tridsiatim," dodal Ryan. Ebola patrí k najnebezpečnejším infekčným ochoreniam na svete. Spôsobuje hnačky a horúčky spojené s krvácaním do tráviaceho traktu. V 50-90 percentách prípadov sa končí smrťou. Z človeka na človeka sa prenáša až vtedy, keď prepukne.


Schwartzman vyhral turnaj ATP v Los Cabos, vo finále zdolal Fritza

Argentínsky tenista vyhral tretí turnaj na okruhu ATP.

Diego Sebastian Schwartzman (3-Arg.) - Taylor Harry Fritz (5-USA) 7:6 (6), 6:3 LOS CABOS. Argentínsky tenista Diego Sebastian Schwartzman sa stal víťazom turnaja ATP v mexickom Los Cabos. V nedeľňajšom finále dvojhry si poradil s Američanom Taylorom Harrym Fritzom 7:6 (6), 6:3. Argentínčan upravil vzájomnú bilanciu proti Američanovi na 2:1. Celkovo si pripísal tretí triumf na okruhu ATP.


Američania otestovali medzikontinentálnu balistickú strelu Minuteman 3

Raketa niesla skúšobné návratové telesá.

BRATISLAVA. Americké vzdušné sily otestovali nevyzbrojenú medzikontinentálnu balistickú raketu Minuteman 3. Strela, ktorá niesla skúšobné návratové telesá, vzlietla v stredu z Vandenbergovej leteckej základne v Kalifornii o 1.13 h miestneho času. Jej cieľom bol 6 760 kilometrov vzdialený atol Kwajalein, ktorý je súčasťou Marshallových ostrovov v Tichom oceáne.Podľa amerického letectva účelom testu bolo preveriť schopnosti systému medzikontinentálnych balistických rakiet a nie sú reakciou na dianie vo svete a regionálne napätie.Test vykonal tím vojenských letcov z 341. raketového krídla z Malstromovej leteckej základne v štáte Montana.


V Karlovej Vsi skúšajú parkovanie prostredníctvom mobilnej aplikácie

V okolí Borskej ulice a OD Centrum pomôže aplikácia ParkDots.

KARLOVA VES. V okolí Borskej ulice a OD Centrum môžu šoféri vyhľadať voľné parkovacie miesto prostredníctvom aplikácie ParkDots. Ak sa v týchto lokalitách nová služba osvedčí, je predpoklad jej rozšírenia i do ďalších častí Karlovej Vsi. Aktuálnu obsadenosť miest v oboch skúšobných lokalitách možno nájsť na webovej stránke aplikácie alebo po jej stiahnutí priamo v smartfóne. "Cieľom je sledovať frekvenciu - koľko áut sa na mieste vymení za deň, mesiac a ako dlho na mieste stoja. V blízkosti parkovacích miest pribudne časom kamera, ktorá bude okrem verejného poriadku zaznamenávať pohyb na daných miestach, vďaka čomu sa bude dať zistiť, či využívajú miesta rezidenti alebo nie," uvádza samospráva na svojom webe. "Zhromaždené dáta odhalia správanie motoristov v lokalitách a budú nápomocné pri tvorbe rôznych opatrení, ako napr. výstavbu parkovacieho domu či odstavného parkoviska pre nerezidentov. Parkovacie senzory spojené s aplikáciou vedia upozorniť aj na dlho stojace automobily," dodáva mestská časť.


V tomto roku sa predá na svete 86 miliónov osobných vozidiel

ŽENEVA. O pár dní sa začne v Ženeve prvý veľký tohtoročný autosalón v Európe. Nemeckí výrobcovia naň prichádzajú s optimizmom. Neovplyvňuje ho ani diskusia o budúcnosti áut s dieselovými motormi, ani hrozba zavedenia sankčných ciel Spojenými štátmi. Bernhard Mattes, šéf nemeckého združenia výrobcov automobilov VDA, vidí silný rast odbytu vozidiel v Číne. Ich predaj by mal vzrásť medziročne o 2 % na 24,7 milióna. V Európe zostane záujem o osobné autá stabilný na úrovni 15,6 milióna. V Spojených štátoch pravdepodobne dôjde k 2-% poklesu na 16,8 milióna. V tomto roku by sa malo na svete predať 86 miliónov osobných áut. Bude to medziročne o 1 % viac. Mattes hodnotí celkovú situácia na svetovom trhu s produkciou automobiliek ako dobrú. Dopyt po vozidlách zreteľne rastie v Rusku a Brazílii, ktoré v posledných štyroch rokoch prechádzali krízou. Očakáva, že sa v Nemecku v roku 2016 vyrobí 16,8 milióna áut. Prírastok produkcie dosiahne 2 %.


Šéf estónskej diplomacie váha prerušiť prístupové rozhovory s Tureckom

Angela Merkelová aj Martin Schulz naznačovali, že nepočítajú s členstvom Ankary v EÚ.

BRUSEL. Estónsky minister zahraničných vecí Sven Mikser, ktorého krajina v súčasnosti predsedá Rade EÚ, naznačil vo štvrtok váhanie s prerušením prístupových rozhovorov s Tureckom. "Neočakávam, že Európska únia urobí nejaké dramatické rozhodnutia v tomto roku, pokiaľ ide o túto vec," povedal Mikser novinárom. "Turecko zostane veľmi dôležitým partnerom pre EÚ v mnohých politických oblastiach, imigrácia je očividne jednou z nich," uviedol a dodal, že Únia musí "našľapovať veľmi opatrne" a mala by sa vyhnúť prijímaniu "unáhlených rozhodnutí". Aj francúzsky prezident Emmanuel Macron sa vo štvrtok vyjadril, že Turecko je pre Európsku úniu veľmi dôležitým partnerom a spolupráca s ním by napriek zhoršeniu vzájomných vzťahov mala pokračovať. Chce zabrániť tomu, aby došlo k úplnej roztržke medzi Bruselom a Ankarou. "(Turecko) je totiž kľúčovým partnerom v mnohých krízach, ktorými prechádzame, najmä čo sa týka migrácie a hrozby terorizmu," uviedol šéf Elyzejského paláca v rozhovore, ktorý zverejnili grécke noviny Kathimerini. Problematika vzťahov s Tureckom mala dôležité miesto aj v nedeľňajšej predvolebnej televíznej debate v Nemecku, v ktorej sa súčasná kancelárka Angela Merkelová stretla so svojím vyzývateľom Martinom Schulzom. Obaja lídri naznačovali, že nepočítajú s členstvom Ankary v EÚ. Merkelová by podľa vlastných slov zastavila Turecku finančnú pomoc a Schulz priamo vyzval na zastavenie prístupových rozhovorov vzhľadom na čoraz autoritárskejšiu politiku tureckého prezidenta Recepa Tayyipa Erdogana. Toho slová oboch nemeckých politikov rozhnevali, takže vyzval EÚ, aby sa rozhodla, či chce pokračovať v prístupových rokovaniach s jeho krajinou, alebo ich ukončiť. Druhú z uvedených možností čoraz dôraznejšie požaduje niekoľko európskych štátov znepokojených porušovaním ľudských práv a oslabovaním vlády zákona a demokracie v Turecku.


Na  krach cestovky Thomas Cook môžu hotely zareagovať znížením cien

Veľký hráč na trhu bude chýbať naprieč celým turistickým spektrom.

BRATISLAVA. Na krach britskej cestovnej kancelárie (CK) Thomas Cook môžu mnohé hotely zareagovať aj znížením cien, aby obsadili uvoľnené kapacity. Určite sa zmení obchodný vzťah hotel a cestovná kancelária. Uviedol to pre TASR prezident Slovenskej asociácie cestovných kancelárií a cestovných agentúr (SACKA) Roman Berkes. Veľký hráč na trhu, akým bol Thomas Cook, bude určite chýbať naprieč celým turistickým spektrom. "Ako veľmi sa trh zmení, sa dá iba odhadovať, ale určite udalosť spôsobí existenčné problémy pre mnohé hotely a budú sa s tým musieť vyrovnať," konštatoval Berkes. Podľa jeho vyjadrenia veľké CK boli kľúčovými partnermi pre mnohé hotely a hotelové siete. Vedeli obsadiť veľký počet izieb, a preto žiadali od hotelového manažmentu výhody vo forme úhrad faktúr za ubytovanie tesne pred nástupom klientov na zájazd, alebo až po ich návrate, čo nie je štandardný postup. "Pravdepodobne nebude už v ponuke také veľké množstvo mimoriadne cenovo výhodných ponúk Last Minute. Dlhodobo ponúkané vysoké zľavy za zájazd môžu signalizovať problémy s predajom a môžu viesť ku krachu," priblížil situácii na trhu. Veľké zľavy sú zdravé iba do určitej miery, ktorá pomáha propagácii produktu a CK. To znamená časovo obmedzené zvýhodnenie cien v určitom období, alebo na začiatku, či na konci sezóny zvýšená ponuka zliav, uzavrel prezident SACKA.


Príspevky pre desaťtisíce opatrovateľov sa od júla zvýšia

Suma príspevku dosiahne výšku tohtoročnej čistej minimálnej mzdy.

BRATISLAVA. Takmer 34-tisíc opatrovateľov v produktívnom veku a takmer 23-tisíc opatrovateľov, ktorí dostávajú dôchodkovú dávku, bude mať od začiatku júla tohto roka nárok na vyšší príspevok na opatrovanie. Tento príspevok sa pre poberateľov v produktívnom veku pri celodennom opatrovaní jednej osoby s ťažkým zdravotným postihnutím (ŤZP) zvyšuje o 61 eur na 430,35 eura mesačne. Suma príspevku tak dosiahne výšku tohtoročnej čistej minimálnej mzdy. Ak poberateľ príspevku dostáva nejaký druh dôchodku a celodenne opatruje jednu osobu s ŤZP, príspevok stúpa o 30,50 eura na 215,18 eura. Vyplýva to z nariadenia vlády o výške sadzby na hodinu osobnej asistencie a výške peňažného príspevku na opatrovanie, ktoré sa začne uplatňovať od 1. júla tohto roka. Asociácia odborných pracovníkov sociálnych služieb víta každé zvýšenie príspevku na opatrovanie, avšak minimálnu mzdu nepovažuje za adekvátnu fyzickej, ako aj psychickej náročnosti, ktorú si vyžaduje opatrovateľské povolanie. O 80 eur na 572,36 eura od budúceho mesiaca stúpa príspevok na opatrovanie pre osobu v produktívnom veku, ktorá celodenne opatruje dve a viac osôb s ŤZP. Ak sa opatrovateľ v produktívnom veku stará časť dňa o jednu osobu s ŤZP, pôjde o zvýšenie o 52,50 eura na 378,70 eura a ak sa časť dňa stará o dve a viac osôb s ŤZP, príspevok na opatrovanie pôjde nahor o 70,50 eura na 532,30 eura. V prípade opatrovateľov, ktorí dostávajú niektorý z dôchodkov, výška príspevku na opatrovanie zodpovedá polovičnej sume z príspevku pre opatrovateľa v produktívnom veku.Nariadením sa tiež zvyšuje sadzba na jednu hodinu osobnej asistencie, a to o 0,36 eura na 4,18 eura. Táto sadzba slúži na výpočet výšky peňažného príspevku na osobnú asistenciu. Podľa ministerstva práce a sociálnych vecí by sa mal tento príspevok zvýšiť v priemere mesačne o 50 eur, čo by malo pozitívne pocítiť 10,4 tisíca ľudí s ŤZP a približne 13,5 tisíca asistentov poskytujúcich osobnú asistenciu osobám s ŤZP. Zvýšenie príspevkov na opatrovanie a sadzby na jednu hodinu osobnej asistencie si v druhom polroku tohto roka zo štátneho rozpočtu vyžiada 17,2 milióna eur a v budúcom roku 43,1 milióna eur."Asociácia víta každé zvýšenie príspevku na opatrovanie. Minimálnu mzdu však nepovažujeme za adekvátnu fyzickej, ako aj psychickej náročnosti, ktorú si vyžaduje opatrovateľské povolanie," uviedla v apríli pre agentúru SITA prezidentka Asociácie odborných pracovníkov sociálnych služieb (AOPSS) Mária Kovaľová. Ako upozornila, opatrovatelia sú vystavovaní psychickej aj senzorickej záťaží, ktorá zvyšuje ich vyčerpanosť, chorobnosť, syndróm vyhorenia a v neposlednej miere aj chybovosť pri samotnom výkone. "Ak budeme chcieť bezpečné a kvalitné opatrovanie, potom budeme musieť zvýšiť príspevky o ešte raz takú sumu, ako majú opatrovatelia dnes," tvrdí.Podobne je to podľa nej aj s osobnou asistenciou. "Celodenné opatrovanie je samo o sebe náročné a preto by malo byť kompenzované finančne, aby si opatrovatelia mohli dovoliť v pravidelných intervaloch oddych spojený s rehabilitáciou tela a možno s meditáciou pre dušu," uviedla Kovaľová. Politici podľa nej zanedbali túto starostlivosť a nepripravovali sa na demografický vývoj vedomostnou, zdravotnou, ani sociálnou politikou dostatočne a odborne správne.


Brusel varuje päť krajín pred nedodržaním limitov na deficit a dlh

Komisia tiež požiadala Španielsko, aby poslalo návrh s podrobnejšími informáciami.

BRUSEL. Európska komisia varovala Taliansko, Francúzsko, Portugalsko a Belgicko, že návrhy ich rozpočtov na rok 2018 predstavujú riziko z hľadiska znižovania zadlženosti a deficitu. Zároveň požiadala Španielsko, aby poslalo návrh s podrobnejšími informáciami. EK v listoch adresovaných piatim vládam poukazuje na to, že znižovania ich štrukturálnych deficitov neplnia požiadavky európskych pravidiel. Štrukturálny deficit je rozpočtová bilancia bez cyklických výkyvov príjmov a výdavkov, ako aj bez jednorazových položiek. Listy sú súčasťou rozpočtových pravidiel EÚ, ktoré dávajú komisii právo skontrolovať návrhy národných rozpočtov na súlad s platnou európskou legislatívou, ktorá obmedzuje výšku deficitu a štátnej zadlženosti.


Buffon sa symbolicky vrátil do brány Juventusu a vyrovnal sa Maldinimu

TURÍN. Waleský reprezentačný stredopoliar Aaron Ramsey v sobotňajšom zápase 4. kola Serie A 2019/2020 proti Hellasu Verona (2:1) skóroval hneď vo svojej ligovej premiére v Taliansku a obligátny zásah pridal aj portugalský ostrostrelec Cristiano Ronaldo. Po stretnutí si však väčšiu porciu pozornosti pre seba ukradol brankár Gianluigi Buffon. Nestarnúci, už 41-ročný gólman, dostal v základnej zostave trénera Maurizia Sarriho prednosť pred poľskou jednotkou Wojciechom Szczesným, vďaka čomu sa postaral o výnimočný historický zápis. Pre Buffona to bolo už 902. klubové stretnutie v kariére, ktorým sa vyrovnal inej legende talianskeho futbalu Paolovi Maldinimu. Z doterajších 902 duelov na klubovej úrovni si brankár majstrov sveta z roku 2006 pripísal 657 vo farbách Juventusu, 220 v drese Parmy a 25 pridal počas minulosezónnej legionárskej anabázy vo francúzskom klube Paríž St. Germain. "Vrátil som sa, pretože som chcel zdieľať ďalšie emócie s funkcionármi a všetkými ľuďmi v Juventuse. V mojom veku a po krásnej kariére pre mňa tento návrat predstavoval veľké uspokojenie," vyhlásil Buffon pre web denníka Gazzetta dello Sport. Pred turínskymi fanúšikmi sa predstavil po 490 dňoch, keď v záverečnom kole ročníka 2017/2018 nastúpil zhodou okolností tiež proti Hellasu Verona. Aj vtedy sa duel skončil víťazstvom Juventusu 2:1.


MOL podáva verejnú ponuku na výkup akcií Slovnaftu

BRATISLAVA. Skupina MOL v piatok oznámila svoje rozhodnutie podať dobrovoľnú verejnú ponuku minoritným akcionárom spoločnosti Slovnaft na odkúpenie ich zvyšných akcií. Informoval o tom hovorca spoločnosti Slovnaft Anton Molnár. Aktuálne je 98,56 percenta akcií Slovnaftu kontrolovaných skupinou MOL. Zvyšných 1,44 percenta akcií vlastnia menšinoví akcionári, z toho väčšinu tvoria súkromné osoby. Vzhľadom na nízky objem obchodov s akciami Slovnaftu, dostanú menšinoví akcionári verejnou ponukou možnosť získať hotovosť za výhodných podmienok. Verejnú ponuku musí ešte schváliť Národná banka Slovenska (NBS).Ako ďalej informovala spoločnosť, za týmto krokom je snaha skupiny MOL zjednodušiť a racionalizovať akcionársku štruktúru a znížiť tak celkovú administratívnu náročnosť s vedením spoločnosti na Burze cenných papierov v Bratislave. Ďalšie informácie o verejnej ponuke budú zverejnené po jej posúdení NBS.


Nemecko doviezlo vlani najviac ropy z Ruska

Nemci od rusov nakúpili 36 miliónov ton ropy.

BERLÍN. Pre Nemecko bolo Rusko aj vlani najväčším dodávateľom ropy. Nemci jej nakúpili 36 miliónov ton. V roku 2016 jej import z Ruska dosiahol 33,5 milióna ton. Uvádza to správa Združenia nemeckých spracovateľov ropy uverejnená v piatok. Rusko malo vlani podiel na celkovom nemeckom importe ropy, ktorý dosiahol 90,7 milióna ton, 36,9 percenta. Členovia Organizácie krajín vyvážajúcich ropu (OPEC) jej vlani predali Nemecku 21,5 milióna ton. Predvlani bol výsledok o 7,4 milióna ton slabší. Severomorskej ropy Brent nakúpila vlani najsilnejšia európska ekonomika 19,5 milióna ton. V samotnom Nemecku sa vyťažilo 2,2 milióna ton komodity, čo predstavovalo z jej ročnej spotreby 2,2 percenta. V krajine sa spotrebovalo 106 miliónov ton ropných výrobkov. Ich spotreba vzrástla medziročne o 2,3 percenta. Motorovej nafty sa predalo 38,7 milióna ton. Medziročne jej spotreba vzrástla o 800-tisíc ton. Dopyt po benzíne dosiahol 18,3 milióna ton. Medziročne nedošlo prakticky k nijakej zmene.


Pri útoku drona v Jemene prišli o život piati členovia al-Káidy

Dron vypálil tri rakety. Ich terčom bolo auto, ktoré prevážalo päť osôb.

SANÁ. Pri útoku s použitím bezpilotného lietadla prišli v nedeľu v Jemene o život piati predpokladaní militanti teroristickej siete al-Káida. S odvolaním sa na miestne bezpečnostné zdroje o tom informovala agentúra AP s tým, že dron patril zrejme USA. Operácia sa odohrala vo východojemenskej provincii Márib. Dron počas nej vypálil tri rakety. Ich terčom bolo auto, ktoré prevážalo päť osôb. "Všetci na mieste zahynuli. Auto zhorelo," uviedol podľa AP nemenovaný bezpečnostný zdroj. Dvaja zo zabitých boli bratia pochádzajúci z miestneho kmeňa. Auto údajne patrilo miestnemu veliteľovi jemenskej odnože al-Káidy. Americké útoky v Jemene sa zintenzívnili po tom, ako sa v januári stal prezidentom USA Donald Trump. Spojené štáty totiž jemenskú odnož al-Káidy považujú za veľmi nebezpečnú a obávajú sa jej útokov na americkom území. Aktivitám al-Káidy v Jemene nahráva aj tamojšia vnútropolitická situácia. Jemen totiž sužuje vojenský konflikt regionálneho a náboženského charakteru, v ktorom vystupuje Saudskou Arábiou podporovaná vláda proti Iránom podporovaným povstalcom, ktorí v roku 2014 obsadili hlavné mesto Saná a jeho okolie. Boje sa zintenzívnili v marci 2015, keď Rijád a ďalšie sunnitské krajiny spustili letecké údery proti šiitským povstalcom.


Automobilky investujú do tovární menej ako do vývoja

Šestnásť najväčších koncernov v tomto roku ohlásilo investície v hodnote takmer 15 miliónov eur.

MNÍCHOV. Automobilové koncerny investujú menej peňazí do nových tovární. Šestnásť najväčších koncernov v tomto roku ohlásilo investície v hodnote takmer 15 miliárd eur, čo je približne o dve tretiny menej než vlani. S odvolaním sa na štúdiu konzultačnej spoločnosti Ernst & Young o tom informovala agentúra DPA. Po nákladnej modernizácii výrobných kapacít v posledných rokoch je tento sektor pripravený na očakávaný mierny rast globálneho predaja vozidiel. Ernst & Young v nadchádzajúcom období očakáva investície predovšetkým do prepojených a autonómnych vozidiel, elektromobilov a nových podnikateľských modelov. Veľké automobilové koncerny od roka 2010 investovali v Nemecku 23 miliárd eur a vytvorili 17.500 pracovných miest, v Číne 25 miliárd eur a v USA takmer 29 miliárd eur. V tomto roku sú USA najväčším investičným cieľom, po nich nasledujú Maďarsko, Mexiko a Nemecko. Ernst & Young vo svojej štúdii analyzoval investície automobiliek Volkswagen, BMW, Daimler, Toyota, GM, Ford, Fiat Chrysler, Peugeot-Citröen, Renault, Honda, Mazda, Mitsubishi, Nissan, Suzuki, Hyundai a Kia.


Londýn predĺžil Uberu licenciu len o 2 mesiace

Uber získal ďalšiu krátkodobú licenciu len deň pred vypršaním predchádzajúceho povolenia.

LONDÝN. Londýn predĺžil Uberu licenciu na prevádzku svojej alternatívnej taxi služby len o dva mesiace. Americká firma tak zostáva v neistote týkajúcej sa jej pôsobenia v britskej metropole. Firme zároveň hrozí ďalšie narušenie prevádzka na jednom z pre ňu najdôležitejších trhoch. Uber získal ďalšiu krátkodobú licenciu len deň pred vypršaním predchádzajúceho povolenia a jej súčasťou sú nové podmienky, ktorých cieľom je zvýšenie bezpečnosti cestujúcich. Londýnsky úrad, ktorý udeľuje licencie súkromným nájomným službám, Transport for London (TfL), uviedol, že požaduje od Uberu "ďalšie informácie", než bude uvažovať o dlhšej licencii. Uber získal 15-mesačnú licenciu v Londýne v júni 2018 až po súdnom spore, ktorý skončil tým, že firma musela splniť striktné podmienky.


Fidesz v prieskumoch mierne klesol, opozícia posilnila

Ultrapravicový Jobbik, ktorý je najsilnejšou opozičnou stranou, posilnil v z 11 na 13 percent.

BUDAPEŠŤ. Maďarská vládna strana Fidesz stratila koncom januára oproti vlaňajšiemu novembru dve percentá svojich priaznivcov, s 37 percentami však ešte stále výrazne vedie. Ultrapravicový Jobbik, ktorý je najsilnejšou opozičnou stranou, posilnil v uvedenom období z 11 na 13 percent. Z výsledkov aktuálneho prieskumu inštitútu Medián, ktoré budú zverejnené vo štvrtkovom vydaní týždenníka Heti Világgazdaság, ďalej vyplýva, že súhrnná podpora ďalších opozičných subjektov vzrástla z 21 na 23 percent. V kruhu priaznivcov vládnej strany možno podľa analýzy Mediánu pozorovať mierne zneistenie, v novembri totiž účasť na parlamentných voľbách 8. apríla avizovalo 75 percent, ale v januári už iba 70 percent opýtaných. K urnám avizovalo v tomto prieskume prístup 56 percent všetkých respondentov, o štyri percentá viac než pred uplynulými voľbami.


Nemecká polícia rozbila medzinárodnú sieť obchodníkov s drogami

Obchodníci drogy pašovali z Nemecka do Austrálie, Japonska či USA.

DÜSSELDORF. Nemeckej polícii sa podarilo rozbiť medzinárodnú sieť obchodníkov s drogami, ktorá využívala ako kuriérov hlavne osoby zo spolkovej krajiny Severné Porýnie-Vestfálsko a ktorej šéfom bol zrejme Nemec iránskeho pôvodu. Informoval o tom v piatok Západonemecký rozhlas (WDR) s odvolaním sa na príslušný krajinský kriminálny úrad so sídlom v Düsseldorfe. Kuriéri, ktorí mali celosvetovú pôsobnosť, prepravovali tvrdé drogy vrátane kokaínu, metamfetamínu a ópia z Nemecka do Austrálie, Japonska či USA. Za odmenu mali títo zväčša sociálne slabší občania prisľúbenú údajne krátku bezplatnú dovolenku. V kauze je aktuálne 40 podozrivých, osem z nich sedí vo vyšetrovacej väzbe. Niektorých z dôvodne podozrivých mužov a žien vo veku od 22 do 49 rokov zadržali až v Austrálii a Japonsku, a to za spolupráce s tamojšími bezpečnostnými zložkami. Medzinárodné vyšetrovanie prípadu prebieha už od leta minulého roka a podieľali sa na ňom nielen nemecký Spolkový kriminálny úrad, ale aj austrálska federálna polícia a japonskí colníci. Už v marci 2018 došlo pri rozsiahlej razii vo viacerých mestách Severného Porýnia-Vestfálska k zaisteniu asi 400-tisíc eur v hotovosti a zhabaniu 71 kg drog.


Pri raketovom útoku v sýrskom Dajr az-Zaure zomrelo 15 ľudí

BEJRÚT. Pri raketovom útoku na štvrť vo východosýrskom meste Dajr az-Zaur zomrelo 15 civilistov vrátane troch detí a troch žien. Informovali o tom opoziční aktivisti z monitorovacej skupiny DeirEzzor 24, podľa ktorých raketa dopadla vo štvrtok večer neďaleko školy. Za útokom podľa skupiny stojí teroristická organizácia Islamský štát (IS). Správu o útoku potvrdilo aj Sýrske pozorovateľské centrum pre ľudské práva sídliace vo Veľkej Británii. To však hlási o dve obete menej. Dajr az-Zaur takmer tri roky obliehali militanti z IS. Obliehanie sa v septembri podarilo prelomiť sýrskym jednotkám. Ozbrojené sily momentálne pokračujú v oslobodzovaní zostávajúcich častí mesta.


Koncert Zimmera začal vlažne. Potom prišli Sendreiovci

Rómski hudobníci priniesli do programu spontánnosť a srdečnosť.

BRATISLAVA. Hollywoodsky skladateľ Hans Zimmer v piatok večer odohral druhý koncert v Bratislave. Atmosféra v hľadisku však bola na jeho začiatku trochu vlažná. Asi tretina miest sa na Štadióne Ondreja Nepelu nepredala, mnoho skladieb, dokonca aj skladateľových historiek sme už počuli pred rokom, zmenšil sa tím jeho hudobníkov, pôsobilo to menej veľkolepo a zvuk bol zvláštny, vytváral ozvenu. Keď sa napríklad Zimmer prihováral divákom, znelo to akoby rozprával do megafónu. Po prestávke sa však diváci prebudili.Na pódium vystúpili šiesti slovenskí muzikanti Sendreiovci s dvoma tradične rómskymi pesničkami. Zimmer s nimi pred niekoľkými rokmi nahrával hudbu do filmu Sherlock Holmes: Hra tieňov. Do programu piatkového koncertu, ktorý dovtedy pôsobil príliš nacvičene, to prinieslo spontánnosť, srdečnosť a správnu divokosť. Hľadisko začalo tlieskať do rytmu. Niektorí Zimmerovi hudobníci sa snažili k Sendreiovcom pripojiť a vypomáhali v rómskych piesňach husľami alebo bubnami. Zimmer medzitým sedel za klavírom. „Na Slovensku som stretol skutočných priateľov,“ hovoril skladateľ. „Snažme sa budovať mosty, kým ostatní stavajú múry.“ Sendreiovci dostali pozvánku na koncert až v noci deň pred podujatím. Svoje vystúpenie si tak mohli s Zimmerom nacvičiť len na generálke. Skladateľ vraj odmietol, aby predviedli hudbu z filmu Sherlock Holmes: Hra tieňov. „Hovoril nám, nech radšej zahráme niečo vlastné, domáce,“ vysvetľoval Vlado Sendrei.


Majiteľ TV Joj musí platiť tisícovú pokutu. Za český dabing

Rada pre vysielanie a retransmisiu tiež odňala rozhlasové frekvencie.

BRATISLAVA. Rada pre vysielanie a retransmisiu (RVR) ukladala na štvrtkovom zasadnutí ďalšie sankcie. Finančnú pokutu 3000 eur dostal vysielateľ Mac TV (programová služba Wau) za to, že odvysielal zahraničný program s českým dabingom. Informovala o tom Lucia Jelčová z Rady pre vysielanie a retransmisiu. RVR ďalej odňala frekvenciu vysielateľovi Radio One, s.r.o. (programová služba Rádio One) za nevyužívanie frekvencie 99,6 MHz Žarnovica na príslušné účely. Zároveň upozornila na porušenie zákona vysielateľa Ges Slovakia, s.r.o. (programová služba Rádio Anténa Rock) za odvysielanie nepresnej informácie o skončení platnosti ročných diaľničných známok v programe Správy. Vysielateľov Marián Dokupil - Doko Media (programová služba Šláger Rádio/ Rádio GO DeeJay) a Rádio Wow s.r.o. (programová služba Radio Wow) upozornila na porušenie zákona za to, že nedoručili Rade do 15 dní po skončení príslušného kalendárneho mesiaca štatistiku o odvysielaných programoch obsahujúcu vyhodnotenie podielu slovenských hudobných diel za mesiace október až december 2016.


Organizácia JA Slovensko získala európsku cenu za moderné vzdelávacie programy

Cena sa vníma ako potvrdenie dobrej spolupráce s biznis sektorom, ktorému záleží na vzdelávaní mladých ľudí.

BRATISLAVA. Nezisková vzdelávacia organizácia JA Slovensko získala v týchto dňoch európsku cenu Modelovej organizácie za kvalitné a moderné vzdelávacie programy. Informovala o tom PR manažérka JA Slovensko Katarína Palečková. "Ocenenie organizácia získala aj za zvyšovanie kvality a počtu absolventov v programoch či za rozvoj moderných vzdelávacích metód vo vyučovaní," konkretizovala Palečková. Predsedníčka Správnej rady JA Slovensko Danica Balážová si myslí, že potreba vzdelávania inou formou je stále vysoko aktuálna. "Cenu vnímam aj ako potvrdenie dobrej spolupráce s biznis sektorom, ktorému záleží na vzdelávaní mladých ľudí v oblasti podnikania a finančnej gramotnosti. Verím, že nám pomôže organizáciu posúvať kvalitne aj kvantitatívne," doplnila. JA Slovensko je nezisková vzdelávacia organizácia, ktorá na našom území pôsobí 25 rokov. Formuje podnikateľské myslenie a finančnú gramotnosť mladých ľudí a ponúka riešenia pre ich zamestnanosť. V spolupráci so školami vytvára prostredie pre rozvoj osobných kompetencií študentov a učiteľov v rámci podnikateľského vzdelávania. "V školskom roku 2016/2017 sa do programov zapojilo 859 škôl, 992 učiteľov a viac ako 23.000 študentov," uzavrela Palečková.


Za spreneveru odsúdený zať španielskeho kráľa sa odvolá proti trestu

Iňaki Urdangarin sa bude môcť zrejme vyhnúť pobytu za mrežami po zložení kaucie.

MADRID. Bývalý španielsky hádzanársky internacionál Iňaki Urdangarin (48), švagor kráľa Filipa VI., manžel panovníkovej sestry, princeznej Cristiny, ktorého súd v meste Palma de Mallorca odsúdil pred štyrmi dňami na šesť rokov a tri mesiace väzenia za defraudáciu verejných prostriedkov, sa proti verdiktu odvolá na najvyšší súd krajiny. Informoval o tom v utorok jeho obhajca Mario Pascual Vives. Podľa jeho slov odsúdený vzal disciplinovane na vedomie vynesenie neprávoplatného rozsudku. Napriek tomu, že si obaja s mandantom uvedomujú aj možnosť sprísnenia trestu najvyšším súdom, rozhodli sa odvolať sa v nádeji, že sa zrodí oslobodzujúci verdikt. Advokát zdôraznil, že naďalej verí v nevinu svojho mandanta, ktorého trest označila krátko po oslobodení od žaloby za neadekvátne prísny aj princezná Cristina. Súd v metropole ostrova Malorka by mal už vo štvrtok rozhodnúť o termíne nástupu na výkon trestu pre muža, ktorý bol svojho času oporou španielskej hádzanárskej reprezentácie, respektíve o tom, či bude môcť zostať na slobode až do vynesenia právoplatného rozsudku. Prokuratúra žiadala až 19 rokov väzenia pre podnikateľa, ktorý čelil žalobe zo sprenevery asi šiestich miliónov eur prostredníctvom nadácie Nóos, ktorú viedol. Jeho manželka, infantka Cristina počas pojednávania uviedla, že o obchodné transakcie svojho manžela sa nezaujímala a o jeho údajných machináciách nič nevedela. Španielske médiá s odvolaním sa na prokurátora Pedra Horracha priniesli zhodne informáciu, že Iňaki Urdangarin, ktorý žije s rodinou od roku 2013 v Ženeve, sa bude môcť zrejme vyhnúť pobytu za mrežami po zložení kaucie.


Americká delegácia sa na budúci týždeň vráti do Pekingu

Čína sa podľa analytikov zdráha prijať požiadavky, ktoré by oslabili Komunistickú stranu.

PEKING. Americký obchodný zástupca Robert Lighthizer a minister financií Steven Mnuchin sa na budúci týždeň vrátia do Pekingu, aby pokračovali v rokovaniach o ukončení obchodného sporu medzi Spojenými štátmi a Čínou. Obnovenie rozhovorov je známkou pokroku po niekoľkých týždňoch, v ktorých sa posun smerom k uzneseniu spomalil. Začalo sa dokonca povrávať, že rokovania uviazli. Podľa Wall Street Journal po návšteve americkej delegácie v Pekingu sa zase nasledujúci týždeň vyberie čínsky obchodný vyslanec Liou Che do Washingtonu, pričom rokovania by mali vstúpiť do záverečnej fázy. Americký prezident USA Donald Trump povedal novinárom, že stretnutia sa uskutočňujú "veľmi dobre", pričom zopakoval pozitívne odkazy. Ale Trump minulý týždeň tiež povedal, že nie je potrebné sa "ponáhľať" s uzavretím dohody. Dodal, že na dohodu je potrebné urobiť viac než len kozmetické zmeny. Výsledok sa podľa neho pravdepodobne objaví do troch až štyroch týždňov. Americkí a čínski predstavitelia v ostatných týždňoch "striedali" prejavy optimizmu s varovaniami, že majú pred sebou ešte veľa práce pred dosiahnutím konečného výsledku. Minulý týždeň čínsky parlament schválil zákon o zahraničných investíciách na posilnenie ochrany duševného vlastníctva. Zákon odstránil požiadavku, aby zahraničné firmy preniesli vlastnú technológiu na čínskych partnerov v spoločnom podniku a chráni tiež pred "nezákonnými zásahmi vlády". To boli kľúčové požiadavky USA na rokovaniach. Americkí predstavitelia však požadujú ďalekosiahlejšie zmeny čínskej firemnej politiky, vrátane ukončenia masívnej intervencie štátu na trhoch, dotácií a krádeží technológie. Čína bola ochotná zvýšiť nákupy amerických komodít, ako sú energie a sójové bôby, ale analytici tvrdia, že sa zdráha akceptovať požiadavky, ktoré by mohli oslabiť moc Komunistickej strany, ako je napríklad úplné vystavenie štátnych podnikov trhovým silám. Obe strany vlani proti sebe zaviedli vysoké clá. Lighthizer odmietol verejne povedať, či Washington zruší tieto sadzby, ak dosiahnu dohodu.


Do ulíc opäť vyšli tisícky ľudí, žiadali odchod Gašpara (minúta po minúte)

Minúta po minúte

Galéria

Rozhovor

Gašparov odchod

Zákulisie protestu

Protesty sa konali v Bratislave a Humennom.

18:32 Minútu po minúte sme ukončili. Ďakujeme za pozornosť. 18:26 Humenné: Organizátori odhadli účasť na zhromaždení na asi tisíc ľudí. Pod petíciu sa počas neho podpísalo asi 300 ľudí. 18:15 Bratislava: Podobne ako na východe Slovenska sa zhromaždenie po dvoch hodinách skončilo aj v Bratislave. Tu na záver zaspieval hymnu Juraj Benetin a skupina Muzička. 18:11 Humenné: Ľudia na námestí spievajú spolu s organizátormi slovenskú hymnu. Protest v Humennom sa končí. 18:07 Humenné: Spieva a hrá frontman kapely Komajota Martin Husovský. Svoje piesne venuje spomienke na zavraždenú dvojicu - Janka a Martinu. Solidaritu cíti aj preto, že sám vyštudoval žurnalistiku. 17:59 Humenné: Zhromaždenie sa chýli ku koncu. Organizátori prečítali pozdrav Fedora Gála Humenčanom a všetkým ľuďom z východu. Odkázal im, že, ak budú voľby, dopredu musia ísť tí najlepší. Musí byť zabezpečená informovanosť občanov o výsledkoch vyšetrovania vraždy a polícia musí občanom slúžiť. Poslednou rečníčkou, ktorá prišla na pódium je Betka Bojková, organizátorka protestov z Košíc. 17:56 Bratislava: Dav pomaly začína rednúť. Zhromaždenie trvá takmer dve hodiny. V dave sa nachádza aj raper Branči Kováč či herec Andy Hryc. Na pódiu je organizátor protestov z Revúcej, pripomína, že odtiaľ pochádza predseda parlamentu Andrej Danko. Ľudia bučia a pískajú, doteraz asi najhlasnejšie. 17:52 Humenné: Boli to štyri roky utrpenia, hovorí farmár Marián Mičko o problémoch, s ktorými sa stretol pri podnikaní v agrobiznise. Išlo o kauzu odoberania pôdy, na ktorej hospodáril. 17:48 Humenné: Patrik Magdoško z Občianskej iniciatívy Zemplína pripomenul, ako novinár Andrej Bán prišiel na východ Slovenska hľadať taliansku mafiu. "Povedal som mu, že my tu máme slovenskú mafiu." 17:40 Bratislava: Herec Richard Stanke a Táňa Pauhofová burcujú ľudí na námestí. Odkazujú Ficovi, že ak štátny prevrat znamená, že ľudia obracajú štát z hlavy na nohy, tak sa deje. Stanke verí, že voľby budú skôr ako dva roky. Smeru odkázal, že dúfa, že tieto voľby budú pre nich konečná. Pauhofová hovorí, že zhromaždenia Za slušné Slovensko sa konali v 53 slovenských mestách. Postupne predstavuje ľudí, ktorí protesty organizovali, bolo ich viac ako 150. 17:38 Humenné: Zhromaždeným sa prihovoril Eugen Korda, investigatívny novinár a reportér týždenníka .týždeň. "Namyslení Bratislavčania nechodia na východ často, ale ja som sa rozhodol prísť, aby som podporil kraj, kde nič nie je. Prišiel som podporiť aj farmárov, podporiť ich podnikanie, životy. Farmári odmietli byť bábkami v rukách politikov." Korda hovorí o práci policajného prezidenta Tibora Gašpara. Dav skanduje: Odstúpiť! Odstúpiť! "V tejto vláde niet jedného človeka, ktorý by nemal maslo na hlave. Čo s tým urobíme?" pýta sa novinár. 17:32 Bratislava: Generálny riaditeľ SND Michal Vajdička posunul začiatok predstavenia, aby mali herci čas vystúpiť na pódiu. Prišli Táňa Pauhofová, Lukáš Latinák a ďalší. 17:29 Bratislava: Slovo má stále farmár František Oravec. Vyhradený čas na príhovor už dávno prekročil. Hovorí o tom, prečo odmietli stretnutie s ministerkou, ľudia ho neustále podporujú krikom a piskotom. Farmári sa podľa neho s ministerkou nechceli stretnúť, pretože pozvala len štyroch z nich, pričom protestujúcich farmárov je viac ako 60. 17:25 Humenné: Pódium prenechali rečníci prešovskému pesničkárovi Edovi Klenovi. 17:21 Bratislava: Farmár Oravec opisuje svoj príbeh. Hovorí ako ho na poli zbili, ako sa ho snažili obrať o jeho pôdu. Tvrdí, že niektoré firmy poberajú dotáciu na jeho pôdu. Dodáva, že oficiálne mieste jeho problémy nevyriešia. 17:17 Humenné: "Chobotnica je v bezpečí. Nedokážu ju vyriešiť ani traktory v uliciach. Žiadali sme od vás elementárnu slušnosť a rešpekt. Neveríme, že sa jej dočkáme," hovorí herec Daniel Žulčák. Protest Kultúrny reparát už podpísalo viac ako dvetisíc ľudí z kultúrneho a spoločenského života. 17:13 Bratislava: Na pódiu vystupuje František Oravec, poľnohospodár z Gyňova neďaleko Košíc, ktorý prehovoril o tom, ako mu ľudia blízki Smeru robia problémy. "Nedajme sa", kričia ľudia. 17:05 Bratislava: Najmä deti na námestí sa začali nudiť. Niektoré sa hrajú na zemi. Odnášajú si to rodičia, ktorí majú špinavé tváre. Na pódium prišiel Marián Leško. Pripomína všetky kauzy Smeru či manželky bývalého šéfa protikorupčnej jednotky Roberta Krajmera. Použil aj výrok "skutok sa nestal", ľudia na to reagujú pokrikom "do basy". 16:53 Bratislava: Na Námestí SNP hrá skupina Para. Ľudia sa bavia. 16:51 Humenné: Na pódiu prečítali list od Petra Breinera, svetoznámeho klavírneho virtuóza a skladateľa, humenského rodáka. "Ľudia zažívajú aroganciu moci každý deň. Klamať, ubližovať, slušné nie je." 16:47 Bratislava: Organizátori odhadujú, že na námestí je viac ako 10-tisíc ľudí. Dav však smerom od pódia výrazne redne. Na námestí je aj mnoho áut. Organizátori síce roznášali upozornenia, no majitelia ich z námestia napriek tomu nepreparkovali. 16:45 Humenné: Po príhovore organizátorov z Kežmarku mikrofón patrí Katke Koščovej, ktorá spieva pieseň Modlitba pre Martinu. 16:39 Bratislava: Ľudia vypískali policajného prezidenta Tibora Gašpara. Organizátori vyzývajú špeciálneho prokurátora Dušana Kováčika na odstúpenie. Na pódium prichádza člen Súdnej rady Pavol Žilinčík. 16:35 Humenné: Na protest prišla aj Zlatica, matku Martiny Kušnírovej. Zhromaždení ju vítajú dlhotrvajúcim potleskom "Blíži sa deň, na ktorý bola naplánovaná svadba Martiny a Janka. Všetko to zobral vrah, ktorý im prestrelil hlavu a srdce. Nič sa vyšetrovaním doposiaľ neobjasnilo." Preto o pomoc žiada medzinárodný tím. 16:33 Bratislava: Na pódiu dostali priestor rodiny a mladé mamičky. Hovoria o tom, s akými problémami sa stretávajú. Ľudia po prvýkrát na zhromaždení skandujú dosť bolo Smeru. 16:30 Humenné: Zhromaždeným sa prihovára prešovský organizátor Za slušné Slovensko Matúš Nakata. "Nebudeme viac tolerovať zlodejov a zločincov, ktorí nemajú ani štipku slušnosti voči svojej krajine. Treba sa pustiť do obrody krajiny. Bude to dlhá a ťažká cesta." Ľudia tlieskajú. Zhromaždení si následne uctili minútou ticha Martinu Kušnírovú a Jána Kuciaka. 16:25 Humenné: Protest v Humennom sa začal. Organizátori vysvetľujú, prečo si Humenné a Bratislavu vybrali za miesta protestov, aby tak symbolicky spojili celé Slovensko. Základnou požiadavkou ostáva vyšetrenie vraždy novinára Jána Kuciaka a jeho snúbenice Martiny Kušnírovej. Ľudia odmeňujú organizátorov potleskov. Práve odkrývaniu špinavých praktík aj tu na východe Slovenska sa Ján Kuciak venoval v posledných článkoch. 16:20 Bratislava: Protestujúcim sa prihovára profesor Vladimír Krčméry. Ľudí na námestí pochválil za to, koľko toho dokázali zmeniť. 16:14 Bratislava: Námestie sa celkom zaplnilo. K protestujúcim sa prihovára organizátorka Karolína Farská a Juraj Šeliga. Hovoria, že od Vraždy Jána Kuciaka a jeho snúbenice ubehlo už sedem týždňov a menujú svoje požiadavky. Chcú spravodlivé súdy, políciu a prokuratúru. 16:07 Humenné: "Nedáme sa zastrašiť ani znechutiť," povedal Martin Ruščanský za humenských organizátorov. Súčasne dodal, že v práve v Humennom boli organizátori protestov obviňovaní, že nadsadzujú čísla účastníkov a že sa šíria rôzne výmysly a klamstvá. Aj preto sa Humenné pridalo k protestu v Bratislave. 16:04 Bratislava: Na námestie prišli aj študenti s veľkým čiernym transparentom s nápisom "Nie je nám to jedno". Námestie sa pomaly zapĺňa. 16:01 Humenné: S prejavom vystúpil Eugen Korda. Novinár povedal, že treba prísť a vyjadriť postoj, lebo nám tu vládnu grázli. Doposiaľ na protestoch vždy vystupoval mimo Bratislavy, napríklad Prievidzi či Košiciach. Na žiadosť organizátorov prišiel aj do Humenného. 15:55 Bratislava: Päť minút pred oficiálnym začiatkom protestu je na Námestí SNP asi 1500 ľudí. Po námestí ešte premávajú električky, ľudia stále prichádzajú. 15:52 Humenné: Na námestí pred humenským Domom kultúry sa schádzajú prví účastníci zhromaždenia. Sú tu aj dobrovoľníci, ktorí zbierajú podpisy na petíciu za referendum za predčasné voľby. 15:43 Peter Pellegrini kritizoval organizátorov zhromaždení Za slušné Slovensko, že sa odmietli stretnúť s ministrom vnútra Tomášom Druckerom. „Pán Drucker pozval organizátorov k sebe. Namiesto toho nahrali video a dali mu ultimátum. Neviem, či toto má byť slušné Slovensko,“ povedal Pellegrini v TA3. Organizátori zhromaždenia tvrdia, že odmietnutie Druckera nie je neslušným ultimátom, ale jasným postojom. Vychádza podľa nich z toho, že Drucker sa zaviazal k obnoveniu dôvery ľudí v štátnu moc a políciu. Prvým nevyhnutným ktorom je podľa organizátorov odvolanie Tibora Gašpara. Toho sa premiér naopak zastal a kritizoval pokračujúci tlak verejnosti na jeho odstúpenie. Pellegrini uviedol, že Gašpara považuje za špičkového profesionála. 15:40 Bratislava: Na Námestie SNP prichádzajú prví ľudia. Zhromaždenie sa okrem Bratislavy koná aj na východe Slovenska v Humennom. Situáciu na východe sledujeme. 15:30 Bratislava: V centre mesta bude pre protest na Námestí SNP vylúčená zhruba od 16.00 h premávka električiek liniek 1, 3, 4, 6, 7, 8 a 9, a to v úseku Šafárikovo námestie - Štúrova - Jesenského - Námestie SNP a Špitálska. Polícia upozorňuje, že približne od 15.00 h sa na Námestí SNP, Šafárikovom námestí, Štúrovej ulici a v priľahlých uliciach Starého Mesta môžu obmedzenia týkať aj osobnej dopravy, vodičom preto odporúča využiť na prejazd inú trasu. Ak neodvoláte Gašpara prídeme znova, odkázali organizátori protestov po poslednom zhromaždení. Policajný prezident je stále vo svojej funkcii a tak Slováci znova vyjdu do ulíc. Organizátori protestov Za slušné Slovensko žiadajú vyšetrenie vraždy novinára Jána Kuciaka a jeho snúbenice Martiny Kušnírovej a aby minister vnútra Tomáš Drucker odvolal policajného prezidenta Tibora Gašpara i špeciálneho prokurátora Dušana Kováčika. Zhromaždenia sa znovu uskutočnia, tentokrát v dvoch slovenských mestách, v Humennom a Bratislave. "Po dohode so všetkými organizátormi zhromaždení na celom Slovensku sa opäť stretneme na východe v Humennom a na západe v Bratislave. Takto chceme symbolicky vyjadriť jednotu naprieč všetkými slovenskými krajmi – na začiatku a konci krajiny," uviedli organizátori.


Vyznamenaný Pithart: Slováci sa v celom rade vecí dostali pred nás

Český politik vníma udelenie Radu Bieleho dvojkríža II. triedy slovenským prezidentom ako paradox.

BRATISLAVA. Český politik a bývalý predseda českej vlády a senátu Petr Pithart vníma udelenie Radu Bieleho dvojkríža II. triedy slovenským prezidentom ako paradox. Pred 25 rokmi bol totiž proti rozdeleniu Československa na dve samostatné republiky. Pithart je jedným z 25 osobností, ktorých v pondelok vyznamenal prezident SR Andrej Kiska pri príležitosti 25. výročia vzniku samostatnej Slovenskej republiky. "Je v tom veľkorysosť súčasnej slovenskej politiky, ktorá mi imponuje a ktorá mi u nás chýba. Je to paradox," povedal významný český intelektuál. Je pritom rád, že ho vyznamenal prezident, ktorého si váži a ktorého v Česku mnoho ľudí Slovákom závidí, čo je podľa neho zvláštny jav, keď Česi niečo závidia Slovákom. "Slováci sa v celom rade vecí dostali pred nás. Tých 25 rokov využili k posilneniu sebavedomia. My sme dnes vedľa nich ustrašený národ, ktorý sa bojí sveta navôkol. Slováci s ťažkosťami, ale idú k Európskej únii, tej najvlastnejšej Európe," poukázal český politik, podľa ktorého Slovensko prekonalo súčasnú krízu týkajúcu sa východnej Európy už v roku 1998, keď porazilo mečiarizmus. "To je to, čím sa dnes Slovensko od nás líši, že má za sebou veľkú prekonanú politickú, ale aj morálnu krízu. Domnievam sa, že nás tá kríza ešte len čaká a chcem veriť, že ju prekonáme tak, ako Slováci," doplnil. "Som si vedomý, že to možno to nebude až tak pekne znieť, keď to poviem, ale konštelácia je unikátna. Neviem si predstaviť, že by som takéto ocenenie dostal v Čechách od Zemana, Klausa, alebo na Slovensku, keby tu nebol Andrej Kiska," uviedol Fedor Gál, ktorého Kiska vyznamenal Radom Ľudovíta Štúra I. triedy. Na margo toho, že mu pri preberaní netlieskali zvyšní dvaja najvyšší ústavní činitelia, Gál povedal, že je to ich problém. "Majú právo si zatlieskať, kedy chcú, ale trošku to vypovedá aj o tom, akú vážnosť prikladajú udalostiam, za ktoré som ocenenie dostal. Veď to bolo ocenenie za november 89, za Bratislavu nahlas, za môj život. Ak im nestojí za to, aby mávli rukou, tak dávajú svedectvo o sebe, nie o mne," reagoval. Mikuláš Huba, ktorý získal ocenenie spolu s ďalším ochranárom Jurajom Flamíkom, cíti podľa svojich slov satisfakciu, že si hlava štátu všimla túto spoločenskú oblasť. "Zatiaľ si nespomínam, že by to niektorí z vysokých ústavných činiteľov v tomto štáte urobili, takže je to aj dôkaz toho, že prezident okrem toho, že má nadštandardný vzťah k odkázaným ľuďom, k ľudskoprávnym témam, začína mať receptory aj na environmentálnu problematiku, čo som rád," ocenil. Speváčka Marika Gombitová, ktorej prezident udelil štátne vyznamenanie Pribinov kríž I. triedy, uviedla, že by bola radšej, keby Slovensko spolu s Českom tvorilo jeden štát. "Pre hudobníka sa toho za tie roky veľa nezmenilo. Všetko funguje i naďalej," povedala speváčka. Zároveň poznamenala, že si ocenenie váži. "Všetko to, čo som robila doposiaľ, sa oplatilo robiť. Som dojatá a milo prekvapená," povedala. Spisovateľka Alta Vášová poznamenala, že za 25 rokov sa Slovensko v mnohom zmenilo. "Keď sa hovorí o veciach, ktoré nie sú veľmi také, že by dokázali spoločnosť ťahať dopredu. Začína to školstvom, ale s tým ja už nič neurobím, pretože už neučím," poznamenala s tým, že to dokáže ovplyvniť jedine vo svojich prózach. Z rúk prezidenta si prevzala štátne vyznamenanie Rad Ľudovíta Štúra II. triedy. Pre opernú speváčku Gabrielu Beňačkovú, ktorá žije už 47 rokov v Prahe, bolo vyznamenanie Rad Bieleho dvojkríža II. triedy príjemným šokom. Veľa som tu nespievala, toto bolo veľmi príjemné prekvapenie, také zadosťučinenie," povedala. Doplnila, že na Slovensku sa narodila, ale v oblasti umenia tu nebola docenená. Herečku Zuzanu Kronerovú, ktorá získala Rad Ľudovíta Štúra I. triedy, uviedla, pocta veľmi teší. "Som spokojná, že ocenenie dostal môj otec Jozef Kroner. Veľa toho urobil a dobre to myslel s našou krajinou a spoločnosťou," doplnila. Vyznamenanie za svojho oca prevzala osobne. Jozef Kroner získal Pribinov kríž I. triedy in memoriam.


Stačili mu tri dotyky s loptou. Messi dal gól už tri minúty po svojom návrate

Argentínskeho futbalistu trápili v posledných týždňoch zranené slabiny.

BARCELONA. Tri dotyky s loptou stačili Lionelovi Messimu, aby skóroval pri svojom návrate do súťažného zápasu po viac než trojtýždňovej pauze zavinenej zranenými slabinami. Argentínčan sa na trávniku v súboji FC Barcelona - Deportivo La Coruňa objavil až v 55. minúte, ale už o tri minúty neskôr pečatil na konečných 4:0 pre obhajcu majstrovského titulu. Messi sa objavil na súťažnom trávniku v Španielsku prvýkrát od 21. septembra, keď sa zranil v ligovom dueli proti Atléticu Madrid (1:1). Odvtedy vynechal tri stretnutia FC Barcelona - proti Sportingu Gijón (5:0), Borussii Mönchengladbach (2:1) a Celte Vigo (3:4). Ďalšie dva góly domácich strelil Rafinha, tretí pridal Luis Suárez, ktorý je spolu s Antoinem Griezmannom (Atlético) so šiestimi gólmi na čele poradia kanonierov La Ligy. "Odohrali sme veľký zápas. Bola to dobrá príprava na Manchester City v Lige majstrov," uviedol tréner FC Barcelona Luis Enrique. Katalánci privítajú anglický celok v stredu 19. októbra a súboju dodá patričný náboj aj fakt, že hostí privedie na Camp Nou Pep Guardiola, ktorý prežil krásne časy svojej trénerskej kariéry práve s tímom FC Barcelona. "Ešte sme spolu nedebatovali, ale nemusíme sa baviť o tom, aký súper nás čaká. City je mužstvo, ktoré sa neustále zlepšuje a zároveň je to veľmi atraktívny rival," uznal Luis Enrique.


Jeden Barcelonu opustil, druhý za ňu hrá. Teraz sa podieľali na výhre Španielska

BRATISLAVA. Mal byť nádejou španielskeho futbalu i slávnej Barcelony. Munirovi El Haddadimu veštili tamojšie médiá veľkú budúcnosť. V nedávnom období však doplatil na veľkú konkurenciu v útoku a preto v súčasnej sezóne hosťuje vo Valencii. Naopak, do Barcelony sa počas leta vrátil Denis Suárez. Nádejný mladík opustil katalánsky klub, pretože poväčšine hral za rezervný tím alebo ho klub posielal na hosťovania. Teraz sa však vrátil a dostáva príležitosti od trénera Luisa Enriqueho. Munir El Haddadi aj Denis Suárez potvrdili svoj potenciál v kvalifikačnom zápase proti San Marínu. Na jeho pôde strelili po jednom góle, do listiny strelcov sa pridal aj Meré. V druhom stredajšom zápase uspel Island, ktorý doma zdolal Škótsko. Island - Škótsko 2:0 (0:0)Góly: 47. Thrándarson, 66. Ómarsson San Maríno -Španielsko 0:3 (0:1)Góly: 16. El Haddadi, 68. D. Suárez, 78. Meré


Hamáčka nahradí vo funkcii podpredsedu Snemovne Tomáš Hanzel

Poslanec bol jediným kandidátom na uvedený post.

PRAHA. Novým podpredsedom Poslaneckej snemovne Parlamentu ČR sa v utorok stal bývalý primátor mesta Karviná, šéf moravskosliezskej organizácie Českej strany sociálnodemokratickej (ČSSD) Tomáš Hanzel. Poslanci ho zvolili do funkcie, v ktorej nahradil lídra ČSSD Jana Hamáčka. Ten je vo vláde Andreja Babiša vicepremiérom a ministrom vnútra, navyše dočasne povereným riadením rezortu zahraničných vecí. Informovali o tom české elektronické médiá. Málovravný Hanzel, ktorý na žiadnom z plenárnych zasadnutí parlamentu do utorkového zvolenia nevystúpil, bol jediným kandidátom na uvedený post a jeho kandidatúru podporilo napokon 100 zo 174 hlasujúcich zákonodarcov. Zvoleného poslanca považujú jeho stranícki kolegovia za muža kompromisov. Podľa vlastných slov chce v novej funkcii urobiť maximum pre dôstojnú reprezentáciu českej Poslaneckej snemovne, pričom chce do nej preniesť aj vlastné skúsenosti z komunálnej politiky. Hamáček na zasadnutí zahraničného výboru českého parlamentu vyhlásil, že europoslanec Miroslav Poche nemá v rezorte diplomacie žiadnu oficiálnu funkciu. Kým české médiá v uplynulých dňoch informovali, že Poche ako politický štátny tajomník fakticky riadi rezort zahraničných vecí, Hamáček pripomenul, že akákoľvek oficiálna funkcia na ministerstve by viedla v Pocheho prípade ku kolízii s jeho mandátom v Európskom parlamente. Poche by mal na ministerstve pracovať v súvislosti so systematizáciou, Hamáček sa však pred zákonodarcami jasne nevyjadril o jeho budúcich úlohách. ČSSD iba v pondelok oznámila, že naďalej trvá na Pocheho nominácii a že sa touto otázkou bude zaoberať aj predsedníctvo strany na mimoriadnom zasadnutí. Od 15. júla bude platiť nová systemizácia pre české ministerstvo zahraničných vecí, ktorú vláda schválila v utorok. V rámci nej budú v rezorte obnovené funkcie politických námestníkov a vznikne aj sedemčlenný politický kabinet ministerstva. Navyše tam dôjde k zlúčeniu dvoch odborov a vzniku nového analytického útvaru.


Svetové ceny mlieka a mäsa vzrástli, cena cukru klesla

Mliečne výrobky zdraželi takmer o tretinu.

BRATISLAVA. Index cien potravín FAO, ktorý určuje mieru zmien medzinárodných cien základných potravinárskych komodít, dosiahol v roku 2017 priemernú hodnotu 174,6 bodu, čo predstavuje medziročný nárast o 8,2 percenta. Zároveň ide o najvyšší ročný priemer od roku 2014. V roku 2017 klesli najmä ceny cukru, naopak výrazný nárast bol zaznamenaný pri cenách mlieka a mäsa. Ceny obilnín a olejnín stúpli len mierne. Informovala o tom Slovenská poľnohospodárska a potravinárska komora (SPPK) prostredníctvom svojej internetovej stránky. Index cien FAO dosiahol v decembri minulého roku v priemere 169,8 bodu, čo predstavuje pokles o 5,8 bodu (3,3 percenta) oproti novembru. Index ceny mäsa zaznamenal v decembri 171,6 bodu, čo je mierny pokles oproti novembru. Pokles zaznamenali najmä medzinárodné ceny hovädzieho mäsa. Minimálne zmeny boli pri ošípaných, hydine a ovčom mäse, čo podľa SPPK znázorňuje celkovú vyváženú situáciu ponuky a dopytu. Za rok 2017 index cien mäsa zaznamenal medziročný nárast o 9 percent na úroveň 170 bodov. V minulom roku najviac stúpli ceny ovčieho mäsa, nasledovalo bravčové mäso, hydina a hovädzie mäso. Index cien mliečnych výrobkov dosiahol v decembri 184,4 bodu. V porovnaní s novembrom ide o pokles o 19,8 bodu (9,7 percenta). December bol zároveň tretí po sebe idúci mesiac poklesu. Celkovo dosiahol index mliečnych výrobkov v minulom roku 202,2 bodu, čo predstavuje medziročný nárast o 31,5 percenta. Najväčší nárast cien bol zaznamenaný pri masle, nasledovalo plnotučné sušené mlieko a syr. Index cien obilnín v decembri dosiahol v priemere 152,7 bodu, čo predstavuje v porovnaní s predchádzajúcim mesiacom mierne zníženie. Medziročne však index stúpol o 7,4 percenta. Zvýšené dodávky a pomalší predaj prispeli k nižším cenám pšenice. Ceny kukurice sa medziročne mierne posilnili, rovnako aj ceny ryže. Index cien rastlinných olejov poklesol v decembri na úroveň 162,6 bodu. Zaznamenal tak 5-mesačné minimum. Zníženie SPPK eviduje najmä pri palmových, repkových a sójových olejoch. Index týchto cien celkovo za rok 2017 dosiahol v priemere 169 bodov, čo predstavuje medziročný nárast o 3 percenta. Index cien cukru dosiahol v decembri v priemere 204 bodov. Oproti novembru klesol o 8,6 bodu (4,1 percenta). V roku 2017 zaznamenal index celkovú hodnotu 227,3 bodu, čo predstavuje pokles o 11,2 percenta oproti roku 2016. Maximum dosiahol index cien cukru v roku 2011 s úrovňou 369 bodov. Index cien potravín FAO (Food and Agriculture Organization) je mierka mesačných zmien medzinárodných cien základných potravinárskych komodít. Počet bodov 100 predstavuje priemerná cena komodít z rokov 2002 - 2004.


Kotleba podal sťažnosť proti obvineniu v súvislosti s odovzdávaním šekov

BRATISLAVA. Poslanec NR SR a predseda Banskobystrického samosprávneho kraja Marian Kotleba podal sťažnosť voči obvineniu pre prečin prejavu sympatie k hnutiu smerujúcemu k potlačeniu základných práv a slobôd. Ľudová strana Naše Slovensko sťažnosť zverejnila na sociálnej sieti. "Mám za to, že vydanie predmetného uznesenia bolo motivované politicky, s cieľom poškodiť moju osobu ako predsedu striktne opozičnej parlamentnej politickej strany," uviedol v sťažnosti adresovanej Národnej kriminálnej agentúre. Polícia Kotlebu obvinila v júli v súvislosti s marcovým odovzdávaním dobročinných šekov na sumu 1 488 eur. "Môžeme potvrdiť, že vyšetrovateľ Národnej kriminálnej agentúry Prezídia Policajného zboru 20. júla vzniesol obvinenie osobe Kotlebovi za prečin prejavu sympatie k hnutiu smerujúcemu k potlačeniu základných práv a slobôd," uviedol v júli hovorca Prezídia Policajného zboru Martin Wäldl. Za tento trestný čin mu hrozí šesť mesiacov až tri roky väzenia. Kotleba odovzdával v marci tohto roku sociálne slabším rodinám šek v hodnote 1 488 eur. Viaceré médiá v tejto súvislosti skonštatovali, že číslo 1 488 je extrémistickým symbolom. „Dve osmičky znamenajú ôsme písmeno v abecede dvakrát po sebe. Ide o písmeno H, teda o pozdrav nacistov “Heil Hitler”. Číslo 14 vyjadruje štrnásť slov amerického neonacistického teroristu Davida Lanea, odsúdeného na doživotie: "We must secure the existence of our people and a future for white children - Musíme zabezpečiť existenciu našich ľudí a budúcnosť pre naše biele deti,“ napísal portál pluska.sk s tým, že táto veta sa stala heslom a bojovým pokrikom hnutia White power, ktoré hlása nadradenosť bielej rasy. Marian Kotleba je zároveň tretím poslancom ĽSNS obvineným z trestného činu extrémizmu.


Zadržaný na železničnej stanici v Marseille mal materiál na výrobu bomby

Stanica Saint-Charles v centre Marseille bola v sobotu uzavretá takmer štyri hodiny.

MARSEILLE. Vyšetrovatelia v Marseille zistili totožnosť muža, ktorého podozrivé správanie spôsobilo v sobotu uzavretie železničnej stanice v tomto juhofrancúzskom meste. Ide o 48-ročného Bulhara, uviedol v nedeľu miestny prokurátor. Muž mal pri sebe "elektrický a elektronický materiál", ktorý by mohol byť použitý na výrobu bomby, potvrdil tiež prokurátor Xavier Tarabeux predošlé informácie. O jeho vyjadreniach informovala agentúra DPA s odvolaním sa na francúzske médiá. Francúzske bezpečnostné zložky evakuovali v sobotu železničnú stanicu Saint-Charles v Marseille a zatkli podozrivého muža, na ktorého správanie predtým upozornil hliadkujúcich vojakov jeden z cestujúcich. Podozrivý pôvodne tvrdil, že je Čečenec. Stanica Saint-Charles v centre prístavného mesta bola uzavretá takmer štyri hodiny a vlaky v tomto čase nepremávali.